text:
Bagian kahiji
PAGUNUNGAN manjang ngungun, sesa sedih nyaksian gugurna Aditya Kumbakarna. Jagat Pramudita milu kingkin, kaleungitan raksasa budi brahmana. Ombak, angin, panonpoe, bulan, reujeung bentang, piligenti nembongkeun rasa hormatna.
Matak ngangres ningal Gunawan Wibisana. Ti saprak dikantun raka kakasih, wengi arang-arang keresa kulam, siang ampir tara barangtuang. Damelna munajat ka Nu Kawasa, malar raga-sukma rakana manjing nirwana.
Sri Rama, Laksamana, Prabu Sugriwa, Kapijembawan, Anoman, Anggada, katut parasenapati utama liannya pon nya kitu. Sami raos kaicalan. Minangka tanda hormat ka nu ngantun, perang ngahaja dieureunkeun.
Dalah Rahwana, barang mireng Kumbakarna perlaya, langsung ngajehjer salila-lila. Atuh Indrajit kariripuhan, pak-pik-pek ngeprak ponggawa, ngurusanan nu teu eling.
Sabada pada nyeuceuhan, Dasamuka mulang kasadaranana. Edasna, ari eling, ai goak ceurik aluk-alukan. Dipeper, dibangbalerkeun, weleh teu repeh-repeh. Tungtungna diarantep, didago cageur sorangan.
“Cilaka aing cilaka, saha deui nu bisa diandelkeun. Beak… bangkar…,” ceuceuleuweungan bleg nu eusleum. Eureun ngacaprak, goak deui, disambung ngadingdiut, peresis budak dipaling cocooan.
Munasabah Rahwana bangun putus harepan. Pantes mun hatena ngawitan sur-ser. Jalan pipatieun ngalangkang. Nyao isuk, duka pageto, boa giliran manehna, sanasib jeung Kumbakarna.
Satadina manehna yakin, saha nu rek sanggup nandingan kagagahan adina. Dalah diajak ngarurug kadewatan, saeusi Jonggringsalaka serah bongkokan. Cacak teu gancang diasongan widadari, Kahyangan pasti geus jadi jajahan Alengka. Kari-kari ayeuna, ukur ngalawanan urang marcapada, kasoran kawon jajaten.
“Indrajit!” gorowokna, sabada seubeuh aluk-alukan.
Hemar-hemir Indrajit nyampeurkeun. Satengah dumaregdeg pok nyarita;
“Putra ngantos timbalan salira paduka.”
“Kumpulkeun deui sesa wadyabalad. Siapkeun kareta perang. Ulah kagok kapalang, urang gempur babarengan tentara Si Ramawijaya!”
“Maksadna, Rama Prabu bade ngiring majeng ka medan perang?”
“Enya!”
“Upami kitu, naon gunana Indrajit.”
“Aing embung nyaksian maneh milu jadi korban,” siga heueuh nyaah ka anak.
“Namung putra ageung kapanasaran. Sakali deui widian mingpin balatentara Alengka.”
Rahwana ngahuleng. Hatena sabil. Sanggeus uleng dipikiran, antukna teu burung nyaluyuan.
“Sakira maneh sanggup, bral didungakeun. Ngan masing inget, sesakeun Si Ramawijaya. Eta mah nu saurang, bagian Ama!”
Kaluar ti karaton, Indrajit langsung ngumpulkeun susa-sesa prajuritna. Diluluguan senapati Trisirah, Trinetra, Trikarya, Narantaka, Dewantaka, Gathorada, Maodara, Wilotaksa, Jajaksa, Akampa, Meta, jeung Mantaka; tujuh rebu limaratus urang tentara raksasa sayaga samakta pakarang.
Bendera perang ngelebet deui. Cahaya beurang moncorong. Bareng jeung meuweuhna sora kalantaka, medan pangperangan banajiran getih deui. Ukur dua-tilu panyeupahan, layon prajurit geus pirang-pirang.
Sakali ieu mah tentara Alengka perangna siga niat bibilasan. Teu malire jumlah musuh, ngangseg nyedek lir kapal meulah sagara. Sakur nu ngahalangan dicacar-bolang. Dikepruk malik ngamuk. Wani ngajak ijen, gada atawa candrasa bagianana.
Matak gila nyaksian pangawasa Trisirah, Trinetra, jeung Trikarya. Kadia maung bayangan, nyepak, najong, neunggeul, ngegel, sarta naon nu deukeut dipake pakarang. Manggih gunungan batu, laju didungkar. Tuluy dibalangkeun ka tengah-tengah tentara wanara. Ratusan tentara monyet bangkar.
Aya tangkal kai dijejek. Tuluy dibalangkeun kana gundukan prajurit rewanda. Puluh-puluh prajurit ketek ngababatang. Dahanna dipake pedang. Teu saeutik. Balatentara Maliawan ngemasing pati.
Nyaksian rea tentara pejah, gara-gara diamuk tilu senapati Alengka, Wibisana enggal nepangan Sri Rama. Taya deui pitandingeunana, iwal Anggada, carekna.
Harita keneh Sri Rama lajeng nyauran Anggada.
Anggada, anaking, geura tulungan wadyabalad tentara Maliawan. Ulah nungguan jumlah korban beuki loba!”
Bingah liwat saking Putra Resi Subali suwargi ngadangu parendah Sri Rama. Kareungeu nyebat anaking komo. Bagja tinemanan, aing diaku anak ku Sri Rama. Teu ngengkekeun deui, cedok nyembah, sakalian mundut pidu’a, malar aya dina kaunggulan.
Matak deungdeuleueun nyaksian Anggada perang. Teu kungsi sabaraha lila, sajumlahing tentara Alengka tinggal raga. Ngan barang adu harepan jeung Trisirah, Tritentara, jeung Trikarya, katembong siga deuk kalah wowotan. Lain dumeh tarung dihurup ku tiluan, tapi lawanna badis boga nyawa rangkepan.
Jebrod… gulitik… malah sidik ngajoprak teu walakaya. Naha atuh teu mangkuk sarenghap napas, jlug-jleg harudang deui. Sebrut narajang deui babarengan. Beunang deui, ngabebengkang deui, sakarat tuluy paragat. Ajaib deui bae. Ukur ditinggalkeun ngalieuk sakeudeung, borengkal harirup deui.
“Cilaka! Kaya kieu mah aing bisa beak tanaga!” Anggada rada hariwang.
Kahariwang Anggada katangkep ku Wibisana. Putra Resi Subali digupay. Lajeng diharewosan. “Kasakten Trisirah aya dina sirahna. Teukteuk beuheungna tilu kali, kakara enya-enya paeh. Kakuatan Trinetra aya dina matana. Cokel, tuluy alungkeun ka nu jauh. Sedeng wewesen Trikarya aya dina pundukna. Semplakkeun sing nepi ka misah tina awakna!”
Anggada tandang deui. Sakumaha pidawuh Wibisana, Trisirah ditewek beuheungna. Nyambung deui, kerewek deui, katilu-kalina kakara pejah. Trinetra dicokel panonna. Enya bae henteu bisa hudang deui. Tinggal Trikarya. Rada ragot heula. Tapi, lila-lila mah teu burung ngagulitik. Awakna kutung lebak taktakna. Geus paraeh nu tiluan mah, sesana tinggal nyocolan.
Giliran Indrajit sasayagaan maju. Hanjakal beulah kulon tembong layung. Panonpoe sakeudueng deui nyingkur tukangeun tonggong gunung. Sora tarompet ngear kadenge ka mana mendi, tanda dua pihakanana wajib mundur. Isukan, bareng jeung medalna sangsurya kakara dituluykeun deui.
Tentara Maliawan marulang ka pakemahan. Sajajalan ngageder surak eyah-eyahan. Sarerea gede hate, perang moal lila deui rengse. Sesa Senapati Alengka beuki ngipisan. Ceuk taksiran, paling-paling tinggal lilikuran. Pon kitu deui jumlah prajuritna, dibandingkeun jeung prajurit Guha Kiskenda, tinggal satai kukuna.
Sajaba ti eta, sabada Trisirah, Trinetra, jeung Trikaya gugur, saha deui senapati andala pihak Alengka. Numutkeun Wibisana, hiji-hijina harepan Rahwana tinggal anakna, Indrajit alias Ki Megananda.
“Urang kedah langkung-langkung waspada, sabab baris nyanghareupan musuh tanggoh, nya eta Indrajit,” saurna ka Anoman.
Ras Anoman inget waktu jadi duta ka Alengka. Kasauran Wibisana teu lepat. Kasakten jeung wewesan Indrajit teu bisa dianggap enteng. Gagahna, saktina, ampir papak jeung bapana. Katambah-katambah ngagem pakarang lungsuran dewa. Cacak Anoman ipis pangarti, kurang loba pangabisa, teuing baris kumaha nasibna. Sigana kana beunang dicangkalak, tulur direcah nepi ka pasiksak raga.
“Kumaha onam bapana, Indrajit ahli licik, tukang culika, tandasa kabina-bina.” Sakali deui Wibisana meupeujeuhan satria wanara.
Saregep pisan Anoman ngabandungan kasauran Wibisana. Nepi ka pakemahan, sajumlahing prajurit wanara pak-pik-pek nyanghareupan datangna peuting. Obor mimiti diseungeutan. Sakuriling pangreureuhan rentul cahaya beureum. Luhureun pasanggrahan utama, caang makbrak kasinaran damar sewu. Sato peuting raeng ngabageakeun nu tos unggul perang. Emut kana wawadi Guanwan Wibisana, Anoman marentah sakumna tentara, malah ningkatkeun kawaspadaan. Anggada, Anila, Anala, Kapijembawan, katut senapati lianna bagilir mariksa kaamanan. Siga nu terus rasa, sarerea pada caricing pageuh kanccing.
***
CATURKEUN di karaton Alengka, Dasamuka beuki poekeun akal. Balukarna saperti biasa, eusi karaton jadi korban. Korsi gading karajaan, tempat manehna mingpin senawaka ruksak teu mangrupa. Leungeun-leungeunna saremplak, sesa ditajong dibuntang-banting. Buludruna saroek. Pangdiukanana pejet. Hiasanana awur-awuran, bacacaran ka mana-mana.
“Indrajit!” gorowokna. “Saha deui nu bisa diandelkeun?”
“Teu kedah hariwang, aya keneh tuang putra.”
“Ah… bisa naon maneh?” Rahwana bangun kurang percaya.
“Widian putra salira, Simegananda mintonkeun wewesenna. Kamari mah nembe jangji. Wengi ieu Sri Rama sabalad-balad baris tinemu ajal-patina.”
“Peuting ieu?”
“Leres. Margi teu aya deui carana, iwal dibongohan sareng dilicikan.” Ngaluarkeun panah Wimanasara.
“Naha atuh ari maneh, lain ti samemehn.”
“Aya waktosna, aya wancina, Wimanasara nembe dikaluarkeun, dimana enya-enya kapaksa, cenah ngagul-ngagul pakarang pamunah.”
Ngadenge anakna nyabit-nyabit pakarang lungsuran dewa, Rahwana bungah pohara. Indrajit dirangkul, ditangkeup, dipangku, bari diganlentoran.
“Aeh, heueuh, Ama karek inget, maneh boga pakarang sakti lungsuran dewa. Geura jig maneh indit, tumpur-ludeskeun wadyabalad rewanda. Ngan sakali deui peupeujeuh, sesakeun saurang, Sri Ramawijaya.”
“Dawuh dalem,” Indrajit gancang amitan.
Mekel panah Wimanasara, Indrajit rerencepan ngadeukeutan pakemahan musuh. Lakuna siga karaman. Nyulumun susulumputan. Nya leumpang ngayangkang luhureun tanah. beuki deukeut beuki ati-ati.
Nepi ka sisi pakemahan eureun heula sakedapan. Panonna ngulinceng, nyidik-nyidik kaayaan sakuriling. Kasinaran cahaya obor, rekep-kekepna pangjagaan sakuriling-bungking pagsanggrahan atra tur tetela.
“Kurang ajar!” jero hatena ngutruk. Niat ngadeukeutan kemah Sri Rama teu kebat komo barang nempo senapati Maliawan piligenti mariksa kaamanan. “Tapi, rasakeun siah!” cenah ngaluarkeun Wimanasara.
Sidakep-sinuku tunggal mapatkeun mantra saktina. Teu kungsi lila, bareng jeung melesatna panah Wimanasara, haseup muleuk nutupan Suwelegiri. Minuhan angganawiati. Ti dinya tuluy nyebar gancang pisan. Nyulusup nyela-nyela rurungkunan, tatangkalan, jeung dangdaunan. Sawareh arasup ka jero kemah kaseuseup ku pangeusina.
Para rewanda gemprah katibanan pangawasa Megananda. Anoman, Anila, Anggada, Anala, Kapijembawan katut Prabu Sugria dakdumadak ngarasa tunduh pohara. Panonna teu bisa dipaksa dibeunta-beunta, awakna leuleus taya daya-daya, antukna tinggoleprak sare tibra kalepasan.
Pon kitu deui jero kemah utama. Ngawitan Laksamana ngerelek heuay, komo memeh nyuuh payuneun rakana. Teu kantos lami giliran Sri Rama kulem. Tinggal Wibisana ngajentul nyalira. Panasaran ningali kajantenan aneh, buru-buru kaluar ti kemah. Breh…. tentara wanara garemprah. Teras dipapay ka unggal madhab, sami talibra. Kalebet para senopati utama; Anoman, Anila, Anggada, Anala, Kapijembawan, katut Prabu Sugriwa.
Mulih deui ka pakemahan utama teu pindo damel, laksamana sareng Sri Rama wungkul katingal renghap napasna. Anehna, ongkoh kulem, namung socana angger muka.
Ngagem Aji Dipa, bungsu putra Begawan Wisrawa, henteu teurak ku pangaruh panah Wimanasara nanging, kedah kumaha nulungan wadyabalad rewanda, anjeunna banget bingung sakalangkung. Mangkaning pangaruh haseup racun, mingkin lami katingal mingkin pikahariwageun. Renghap napas nu sarare sari-sari bareurat peresis jelema maju sakarat awal.
“Moal salah ieu teh pasti pagawean Si Indrajit deui bae,” gerentes Wibisana.
“Sabab ngan manehna nu boga kasakten saperti kieu.”
Nempo musuh-musuhna kawisaya wimanasara, Indrajit buru-buru laporan ka bapana. Karaton Alengka munggah inggeung, dipake ajrag-ajragan Rahwana. Kenteng-kentengna loba nu punglak, kaoyag-oyag lini dadakan.
“Naha lain langsung dipodaran!” cenah.
“Raos moal kabadanan, margi jumlahna ngalaksa.”
“Jadi kumaha karep ayeuna?”
“Bade ngeprak paraditya sona neukteukan beuheung balad Sri Rama.”
“Gancang bisi kaburu harudang manten.”
“Wengi masih keneh panjang. Sareng teu kedah hariwang, margi haseup nu ka luar tina panah Wimanasara ngandung racun.”
“Megananda anak aing!” Dasamuka tambah jigrah.
Indrajit ngumpulkeun para raksasa. Dasar buta sikepna singsarwa lengle, teu bisa diajak rusuh. Digugubrag, disepak, jeung ditajongan, kalah tingkuliat bari tinggerencem ngalindur.
Sarebu urang teu kurang, siap samakta pakarang. Parentah Indrajit:
“Meungpeung keur sarare tibra, nyawa tentara wanara kirimkeun ka naraka! Ulah salah heulakeun Anggada, Anila, jeung Kapijembawan. Demi Anoman katut Sugriwa, eta mah bagian kula. Sesana, Sri Rama reujeung Laksmana, hancengan Kangjeng Rama Prabu Rahwana!”
“Kumaha ari Gunawan Wibisana?” ceuk salahsaurang aditia.
“Perkara paman Wibisana, urusan Rama Prabu Rahwana.”
Wanci manjing tengah peuting. Pakemahan Suwelagri sepi jempling. Rada gugup, Gunawan Wibisana ngaguyah-guyah Prabu Sugriwa. Hamo, teu rengrot-rengrot. Panonna bae molotot. Anggada, Anila, Anala jeung Kapijembawan, sarua tibra ngagaleubra.
Lahlahan ngagugahkeun Laksmana. Sami teu kecet-kecet. Puguh deui pararewanda, sararena badis bangke. Kantun Sri Rama. Manah Wibisana sabil. Naha moal kasiku wantun ngaganggu Sri Wisnu kulem? Nanging, da sidik sanes kulem-kulem teuing. Kumaha onam nu sanes, ngageugeubra teh gara-gara wewesen Si Megananda.
Anjeunna yakin, moal lila deui Indrajit baris datang mawa balatentara raksasa. Malah bisa jadi diluluguan langsung ku Rahwana. Wibisana terang inya, kana kalakuan saderekna. Najan nurutkeun aturan teu meunang nyerang musuh keur sare, iraha teuing urang Alengka daek ngaganggu aturan.
Lalaunan Wibisana nyaketan Ramawijaya. Gek calik gedengeun mastakana. Lebeting ati lajeng sasauran, “Salira teh apan Wisnu, sageuy bade ngantep paraprajurit anu sakitu satiana, janten wadal kasarakahan Dasamuka.”
Ajaib. Soca nu tadina molotot, dak-dumadak gular-giler. Lambeyna oyag siga nu deuk sasauran. Wibisana bingah. Angkeuhanana, pati-pati Sri Rama tetep kulem, sugan maparin bongbolongan. Kedah kumaha carana nyalametkeun wadyabalad rewanda sakumna.
“Hudangkeun Anoman sina miang ka Maliawan. Ngala daun Latamosandi sing loba!”
“Anu mawi Anoman oge sami, kawiyasa nyeuseup haseup racun.”
“Sambat rama nu ngayugana, Hyang Batara Syiwa. Gegel tungtung buntutna. Pasti sadar!”
Gura-giru Wibisana milari deui Anoman. Barang cunduk, lajeng ngemat Hyang Batara Syiwa. Anoman langsung ngagorejag, sabada digegel tungtung buntut.
“Huah…!” cenah, luak-lieuk, neangan nu boga dosa. Prok patepung tingal jeung Wibisana.
Wibisana gasik misaur. “Tong waka rea tatanya. Buru-buru indit ka Maliawan. Ngala daun Latamosandi saloba-loba. Gancang bawa ka dieu!”
Geus jadi kabiasaan Anoman, harita diparentah, harita ngalaksanakeun. Nyaksian balatentara jeung dulur-dulurna galemprah harianeun. Sakilat melesat ngantunkeun Suwelagiri. Dibantuan tanaga Bayu, teu mangkuk sapanyeupahan cunduk ka nu dituju.
Dasar Anoman, sagala rupa teh sok diarah gampangna. Pamikirna, upama dipetikan heula daunna, biheung iraha eunggeusna. Mangkaning kudu saloba-lobana. Diradut jeung tangkalna keneh-keneh pigaweeun. Antukna ngan regeyeng bae dibawa reujeung pasir-pasirna.
Wibisana rikat metik sababaraha lambar. Clom dianclomkeun kana cai. Ti dinya lajeng dikepretkeun kana raray Sri Rama sareng Laksmana. Diturutan ku Anoman, ngepret-ngepretkeun cai ka Anggada, Kapijembawan, katut para senapati lianna. Paraprajurit Maliawan tingkuniang saladar deui. Bareng jeung kongkorongok hayam munggaran, pangaruh haseup racun Wimanasar ilang.
“Kurang ajar Si Indrajit!” seuneu amarah Sugriwa ngagedur. Sabada mundut widi ka Sri Rama, laju balatentarana dikeprak. Teu nungguan heula beurang, harita keneh nagri Alengka niat sakalian dicaremkeun.
Indrajit katut para aditya kaget. Majar tentara musuh kawisaya panah sakti Wimanasara, buktina kalah miheulaan ngambreg. Turug-turug datangna siga katarumpangan setan. Sagala rupa dilabrak, diruksak, jeung disasaak. Batu sagede-gede peureup kolot haliber, sawareh ragrag ninggang hateup karaton. Teu kurang-kurang nu eunteup dina sirah pararaksasa.
Semu lulungu Rahmana kaluar ti karaton. “Indrajit! Naha jadi kieu kajadianana?” Ijigimbrang teu puguh cabak.
“Moal lepat gara-gara paman Wibisana,” kakara inget, yen Wibisana ngagem Aji Dipa. Panyinglar racun Wimanasara.
“Bangsat! Setan! Jurig! Iblis! Teu kapalang kurang ajar Si Gunawan Wibisana!” dada Rahwana enya-enya ngagolak. “Sia anu pangheulana kudu dipodaran ku aing!” singkil niat maju.
Indrajit rikat megatan. “Teu acan waktosna Kangjeng Rama majeng. Raraosan putra teu acan kapetolan wewesen.”
Rahwana nurut. Mekel beungeut ceudeum, balik deui ka jero karaton.
Kalangkung beurang nembongan deui ti beulah wetan. Tentara Maliawan lalaunan mundur ti lelewek karaton. Gelar perang rongkah sakeudeung deui baris lumangsung. Bisa jadi perang maju panungtungan. Lantaran jumlah tentara Alengka beuki ngipisan.
“Urang kedah langkung iatna. Leres jumlah senapati Alengka kantun puluh-puluh urang. Sesa tentarana wates rerebuan. Nanging, sakali ieu mah, moal lepat, bakal dipingpin langsung ku pun anak, Indrajit. Margi taya deui senapati andelan Rahwana,” ceuk Wibisana ka Laksmana, payuneun Sri Rama sareng parasenapati agung.
“Kinten-kintenna saha nu kedah majeng ti urang?” waler Laksmana.
“Widian kaula maju. Panasaran nepi ka mana digjayana Si Indrajit,” Prabu Sugriwa nyelengkeung.
“Naha kedah kasepuhan?” Anoman nembrong.
“Leres, naha kedah kasepuhan?” Anggada pipilueun nyarita. “Etang-etang nguji diri, saena mah pasrahkeun ka putra dalem.”
“His, ari nanaon teh. Memeh anak kolot heula,” Anila teu eleh geleng.
Wibisana, Laksmana, malih Sri Rama, katingal mesem. Putusan ahir, dumasar timbangan Wibisana, Raden Laksmana nyalira nu kedah tandang.
Tumpak kareta kencana urut ngajorag Kahyangan, Indrajit mapag yudha seja bebela ka bapana. Dibarengan dua raksasa kembar, pangasuhna ti lelembut, Jajaksa jeung Akampa. Wewesen jeung kasaktenna, ampir mapakan dunungan.
Tukangeunana ngabring barisan gajah, kuda, banteng, jeung maung. Indrajit ngetrukkeun sesa kakuatanana. Ka sato-sato dikeprak. Nepi ka medan perang, Jajaksa jeung Akampa maju ti heula. Tumpak gajah papasangan, mangratus-ratus tentara rewanda ngampar kari banusan. Nyaksian pirang-pirang prajuritna jadi korban, Anoman ngajak Anggada maju babarengan. Hiji sewang buta kembar diaduan.
Seot Anoman mumbul ka luhur. Memeh nyirorot ka handap, ngahaja ngarobah awakna jadi wanara raksasa. Sukuna nincak taktak Jajaksa. Leungeunna pageuh ngaranggeum sirah musuhna. Koceak sora nu paragat nyawa. Tanah eundeur katinggang mayit aditya Jajaksa. Getih beureum mancawura tina dapuran sirahna.
Asa kacontoan ku lanceuk, rigidig Anggada manggul batu sagede nanahaon mah. Habek ditinggangkeun kana embun-embunan buta Akampa. Getih campur uteuk bayatak maseuhan jagat.
Inrajit napsu kagila-gila. Ngalugas pedang jeung gobang, sakur nu ngahalangan dibabad. Sarebu prajurit tentara monyet bangkar. Sirahna sarumpung disabetan pakarang karamat. Sumanget tentara Alengka ngagedur deui. Beuki rea bae para prajurit wanara nu jadi korban. Komo sabada Indrajit ngaluarkeun panah Jwalita. Medan laga jadi sagara seuneu. Batu, tanah, katut tatangkalan, robah wujud jadi ruhak. Tan wilangan tentara Maliawan paeh gareheng.
Wibisana enggal ngiceupan Laksmana. Nu dikiceupan langsung ngartos. Mentang jamparing Barunastra, hujan badag nutupan awang-awang pangperangan. Seuneu nu tadina nguntab-nguntab, saharita pareum. Gantina banjir rongkah ngalabrak tentara Alengka.
Buru-buru Indrajit ngaluarkeun deui pakarang andelan. Wujudna tumbak cagak. Tina unggal seuseukeutna bujil angin taliwawang. Banjir rongkah ilang teu sakara-kara. Sarua gagahna, sarua saktina, tarung tutunggalan antara dua satria pilihan, antukna kapapanjangan.
Panonpoe beuki ngulon, saha nu eleh nu meunang, tacan puguh gambaranana. Tapi, lila-lila Indrajit beakeun pakarang. Hatena mimiti seber. Rek kabur, kabur ka mana, jaba wirang temen aya satria mundur ti pangperangan. Ngaku taluk harianeun, ngaruksak komara getih Alengka.
“He… Indrajit! Megananda! Dasawadanasura! Rahwanaputra! Cunduk kana waktuna, datang kana mangsana,” saur Laksmana, masang jamparing Endrasara kana gondewa.
Panah melesat luhureun jagat. Indrajit luncat tina luhur kareta. Angkeuhanana deuk neangan panyumputan. Orokaya Endrasara lain pakarang samanea. Ngarti, iceus, sarta lir ngabogaan mata. Indrajit terus diudag-udag. Dihin pinasti kersa Hyang Widi, gurat kodrat seseratan Hyang Mahakawasa.
Megananda, anak kadeudeuh Raja Alengka, ahirna palastra katibanan panah Endrasara. Sirahna ngagulitik misah tina raga. Sesa senapatina niat bebela. Tapi, naon hartina. Pon kitu deui kulawargana. Anak-pamajikanana. Karo-karo sosoroh kojor.
Guyur-ibur beja Indrajit perlaya, gancang pisan nyebarna. Sakeudeung geus nepi ka puseur nagara. Ti dinya nyebar deui ka mana-mendi. Rerencepan loba rayat Alengka hajat dadak-dadakan. Ayeuna anakna, isuk-pageto giliran bapana. Muga-muga. Urang sarerea beuki yakin, musuh nu ngajorag nagarana, bakal jadi pamuka lawang katentreman nagri Alengka.
Warta Megananda perlaya dugi ka lebet kaputren Argasoka. Mimitina tingkecewis, inggis kabitur usung-esang Dasamuka. Lila-lila teu burung hung-heng. Utamana sabada yakin kasatiaan para ponggawa rajana mimiti luntur. Teu saeutik prajurit Alengka kabur ninggalkeun karaton. Lantaran ngarasa tambuh perang ngalawanan wadyabalad Sri Rama.
“Naha Babu Sinta henteu katingal gumbira?” ceuk Trijata kaget.
“Apan nu maotna nembe tuang raka, Raden Megananda. Sedengkeun uwa hidep, Prabu Rahwana, masih keneh jagjag-belejag,” walerna.
Trijata ngahuleng. Kasauran Dewi Sinta henteu lepat. Taya hartina prasatria Alengka eleh perang, salila uwana masih keneh aya dikieuna. Mangkaning kasaktenna lain bantrak-bantrakkeun. Tacan karuhan wadyabalad Sri Rama mampuh ngungkulan kagagahanana. Sabab sajaba ti ngagem Aji Pancasocana, boga pakarang pamunah; Kunta.
Jurig sakti, setan digjaya, dalah dewa kantos serah bongkokan. Ramana Wibisana, sering dodongeng matih-saktina panah Kunta. Sakalina dipentangkeun, tara mulang tanpa korban. Lantaran boga rasa aing taya nu ngungkulan, hirupna mangprung sakarep insun.
Saperti biasa duanana lajeng ngadu’a, sangkan Sri Rama sabalad-balad tansah aya dina kaunggulan.
***
Bagian Kadua
Di Karaton Alengka, Rahwana ngeluk ngungun, nandang brangta. Sanajan sohor jelema jahat, bengis, jeung sarakah, ngadenge anak kadeudeuh maot mah, hatena teu burung sedih.
“Indrajit…. Indrajit… anak aing,” cenah, sasambat ka nu geus euweuh.
Aya gerentes niat ngeureunan perang. Tuluy ngutus senapati nu aya sina ngelebetkeun bendera bodas. Dapon manehna salamet, sarta tahtah nagara tetep jadi milikna, sadia ngaku taluk ka Sri Rama. Ngan saban inget ka Dewi Sinta, buru-buru disieuhkeun. Beunang aing hese cape, bodo katotoloyoh mun dipasrahkeun.
Ongkoh-ongkoh kagok borontok, kapalang belang, sakalian corelang. Deuk taluk mah lain ti bareto. Ulah ngadagoan sanak-kadang jadi korban, rayat jeung nagara awut-awutan.
“Najis! Aing najis kudu serah-bongkokan!” cenah ngocoblak sosoranganan. “Aing Rahwana! Raja sakti mandraguna! Naha kumeok teuing, pilakadar nyangharuepan musuh harkat manusa! Kahyangan Jonggringsalaka ku aing kungsi diunggahan. Keur nanahaon aing ngagem Aji Pancasona. Taya gunana aing boga panah Kunta,” teuing nyarita jeung saha.
Bosen ngocoblak sorangan, laju ngangkir raksasa Gathodara, Maodara, Wiloitaka, Swiwi, jeung Mahajarsa. Tinggal sakitu-kituna ponggawa nu nyesa. Nahan amarah, pok paparentah:
“Siapkeun kareta perang! Tumplekkeun saayana tentara Alengka! Sakira masih keneh kurang, asal lalaki, paksa rayat sina milu ka medan laga! Keukeuh nolak, ulah asa-asa, paehan!”
peuting ngarayap. Parat nepi ka subuh Rahwana teu bisa sare. Di luar karaton, kareta kencana, lengkep sapuratina geus sayaga. Tinggal nungguan bray beurang, Raja Alengka saged nyanghareupan perang anggeus-anggeusan.
Di pakemahan Suwelagiri, Sri Rama diriung-riung Wibisana, Laksmana, Sugriwa, jeung Anoman. Nampi hasil telik paindrajala, Wibisana ngajak barempug sadayana: saha nu bade mingpin jurit dinten enjing.
“Sigana geus mangsana kaula maju,” sanggem Sri Rama.
Peuting terus ngarayap muru lawang beurang. Jagat leuwih cangra ti biasa. Hyang Surya ngahaja mencarkeun sinarna ka satangkaraking buana. Ti subuh mula, mega ngahaja nyalingray. Beungeut langit bodas rata. Gunung, laut, angin, tutuwuhan, katut sasatoan, sarua teu sabar hayang geura nyaksian perang pamungkas, antara dua satria lalanang jagat. Saha nu eleh nu meunang, galuntreng disawalakeun.
Diiring Aditya Gathodara, Wiloitaksa, Maodara, Swiwi, jeung Mahajarsa, Rahwana tumpak kareta kencana wedalan Kahyangan. Gagah, dangah, saged, tur lengkep pakean perang. Hiasan makuta tingborelak, katojo sinar giwangkara. Sorot panonna hibar, matak seber jelema biasa. Lebah cangkeng, beulah kenca jeung katuhu, nyolengkrang pedang puluhan deupa pangjangna. Manggul gada momot rebuah kati, nyangking pakarang sakti Kunta, tambah teuneung beuki ludeung.
Dalapan kuda jalu warna hideung bangbara, teu eleh gagah ti dunungan. Ana belesat lumpat muru medan laga, sorana kadia runtuyan guntur. Gancangna nandingan kilat. Angin nyalingkir, pepedut kalabur, gigis nenjo cahaya tingbaranyay, tukangeun kareta perang Rahwana.
Karek ngadenge sorana, paraprajurit rewanda rea nu katurelengan. Gugup paheula-heula mubus kana rurunkunan. Sora naon mana tarik-tarik teuing. Sarerea gehger. Anoman, Anggada, Anila, jeung Anala, pahibut neangan ulon-ulonna. Breh… aya cahaya melesat ti jomantara, cepet lempeng muru ka lebah maranehna.
“Paingan,” ceuk Anoman, sanggeus sidik, horeng nu melesat tanding kilat, dituturkeun sora geledeg seuhangna teh, kareta perang Rahwana.
Buru-buru ngutus Anggada sina laporan ka Sri Rama. Putusan Sri Rama: sadiakeun kalantaka! Kelebetkeun bandera perang! Bageakeun wadyabalad raksasa Alengka! Demi Rahwana, bagian anjeunna mayunan!
Aditya Gathodara ti heula narajang. Dituturkeun Maodara. Wiloitaka, jeung Swiwi. Aditya Mahajarsa nyusul. Der perang campuh. Gelut, gulet, silih intip, silih gitik, adu pinter, adu rikat, silih taker tanaga, ka dituna silih paehan.
Lebah ngadu tanaga, saperti biasa, para prajurit Maliawan eleh bedas. Sabalikna adu rikat, adu pinter, musuh mindeng kabeunangan.
Diluluguan ku Senapati Kredana, Gandamana, Sempati, jeung Winata, paraprajurit wanara tandang, lir banteng bayangan. Musuh diambreg, dihurup, jeung diraponan.
Mokaha lantaran tentara rewanda puluh-puluh tikel reana, Aditya Gathodara sabalad-balad kapaksa mundur. Tapi, teu kungsi lila, bareng narajang deui. Cacar galeng, perangna teu milih-milih musuh.
Kasabaran Anoman beak. Gajleng luncat, diturutan Anggada, Anila, Kapijembawan, reujeung Anala. Senapati Kredana, Gandamana, Sempati, jeung Winata, kapaksa nyengled ngelehan.
Anoman kabeneran tepung jeung Aditya Gathodara. Anggada lawan Maodara. Kapijembawan ditangtang Wiloitaka. Anila katut Anala nyangharepan Swiwi jeung Mahajarsa. Munding rarakitan, kuda papasangan, masing-masing manggih tanding sarua digjayana. Mokaha matak resep nu ngalalajoan.
Gathodara lian ti raksasa, gelutna rada palinceng. Sanajan awakna badag, sagerak-gerakna tangginas. Sababaraha kali teunggeulan Anoman ngeplos, ngalayang ngababuk angin. Giliran manehna nyerang, tilu-opat jurus diruntuykeun. Nyodok, nyepak, nyejek, jeung ngaledot. Jungkir-jumpalik lawanna nyalametkeun diri.
Sakali mangsa Anoman kabongohan, katewak tuluy dibantingkeun. Memeh hudang gabrug ku Gathodara dirontok, dipiting jeung ditindihan. Ngarasa ripuh ngalayanan tanaga buta, putra Anjani kapaksa ngarobah wujud, tiwikrama jadi wanara raksasa. Sirah Gathodara disiku, palangkakanan dijejek. Gorempal pamitingna lesot. Barang rek digabrug deui, Anoman luncat, melesat ka awang-awang. Awak Gathodara tisusut. Biwirna tambah jantowor diadu jeung tunggul.
“Kurang ajar!” Gathodara gancang hudang. Suruwuk mumbul ka luhur, luncat ngudag ka mega malang. Untung Anoman leuwih ti heula sayaga.
Di handap jago kolot, Kapijembawan, karek rengse merenan lawanna. Awak Aditya Wiloitaka ngabugigag teu nyawaan. Dada jeung sirahna ampir remuk. Leungeunna sabeulah nyangsang dina dahan kai. Getih ulaweran gigireun layon.
Demi Anila kapaksa gelutna rada licik. Panon lawanna diawuran keusik campur barangkal. Raksasa Swiwi ngagoak bari nutupan beungeutna. Solontod sukuna ngait kana aakaran. Gancang dipapag ruruhit tumbak. Beuteung Swiwi parat katiir pakarang.
Raksasa Maodara niat mayar pati. Dihuru napsu hayang geura-geura maehan lawanna, ngarabut tatangkalan, nugaran batu, terus dibalang-balangkeun ka lebah Anggada. Teu cukup ku sakitu, pedang, gobang, tumbak, kangkang, gada, jeung naon nu ku hanteu, haliber tina leungeunna. Cacak lain Anggada, boa geus ngajehjer, tuluy sakarat dicabut nyawa.
Ngarasa jengkel, Anggada nekad ngadatangan musuhna. Leungeunna pakupis nakisan batu, tangkal kai, katut pakarang lawan. Sawareh ngahaja ditewak, tuluy dipulangkeun deui ka nu bogana. Geus deukeut barabat mapat Aji Bayubraja. Awak Anggada ngalayang, jedak sukuna nyayang lebah careham Senapati Maodara. Tacan ajeg kuda-kudana, giliran dadana dipindo teunggeulan nu leuwih tarik. Hek! Napas Maodara pegat.
Loba teuing ngaluarkeun tanaga, renghap-ranjug ambekan Senapati Mahajarsa. Anala gancang luncat kana pupundakan lawanna. Mahajarsa elat malik, beuheungna kaburu pageuh dicekek. Beuki lila beuki tarik. Sora tulang potong kadenge tingdorokdok. Aditya Mahajarsa pejah!
Tinggal Anoman jeungGAthodara. Duanana ragot silih tumplekkeun wewesen. Perangna di dua alam. Sakapeung di awang-awang, kalan-kalan galungan luhureun jagat. Belecet deui ka luhur, sirorot pindah ka handap. Kitu terus, teu daek aya nu eleh.
“Narantaka!” ceuk Anoman, kapaksa ngetrukkeun elmu simpenan. Awak Gathodara ngajaul muter disapu tanaga gaib. Buru-buru ditewak tuluy dipanggul. Aji Narantaka, ulah waka jelema, manggul gunung sarua hampangna jeung buntelan kapas.
Dilalajoan Dasamuka, Gathodara ditotogkeun kana batu cadas. Sirahna ajur, awakna remuk, tulangna barubuk, daging campur getih mancawura ka mana-mana. Sora surak munggal kaindit. Paraprajurit wanara bungah nempo jagona unggul. Tingcerewet, tingsaruit, ngarigel engklak-engklakan.
“Kunyuk bangkawarah!” panon Rahwana ngaburileng. Tina sungutna bijil seuneu. Beungeut beureum semu hibar. Kop kana gagaman. Belesat… belesat… panah merul badis hujan, nujul wadyabalad rewanda. Sakedet medan laga pinuh ku babatang.
Nampo pangawasa rajana, sesa prajurit Alengka asa kahatean deui. Teu nungguan diparentah, breg maju babarengan. Teu kungsi lila Hyang Yamadipati, dewa purah nyabut umur, pak-pik-pek ngundeuran nyawa.
Lantaran jumlahna teu sabaraha, laun-laun balatentara raksasa malundur. Komo sabada senapati Kredana, Sempati, Winata, diaping Anggada, Kapijembawan, Anila, jeung Anala, ngacak-ngacak kakuatan lawan.
“Keuyeup apu! Hayam lisung! Naha siah kalah kalabur!” Rahwana cocorowokan. “Hayoh maju deui! Saha nu mundur, ku aing dipaehan!” ngancam.
Taya piliheun. Maju gigis, mundur sieun, antukna pabaliut teu puguh. Dasar raja bengis, nenjo kalakuan prajuritna, Rahwana ngagebah kudana. Kareta perang nyuruwuk. Kalayan taya ras-rasan, tentara raksasa dibabad gobang rajana.
“Rasakeun siah!” Raja Alengka malikkeun kareta kudana. Tuluy ditegarkeun deui. Angin gede tinggarulung, dibarung kilat jeung tatit. Tatangkalan rarungkad, batu alancur, tentara Maliawan gemprah.
Wibisana enggal nyaketan Sri Rama. Ti dinya misaur: “Rupina Kakang Rahwana siap tarung tutumpuran.”
Sri Rama imut. Rek ka raina, maksadna mundut kamandang. Abong sami satria waskita, nu direret surti, gasik unggeuk tanda ngajurung nu seja tandang.
“Wartosan Anoman. Wadyabalad tentara Maliawan piwarang mundur. Nya kitu deui sadaya senapati,” sanggem Ramawijaya.
Beungeut langit semu bareubeu. Saliwat siga deuk hujan. Hyang Surya ngahaja ngantunkeun pancenna, seja nepangan Ingkang Rama Pramesti Guru Jaganata. Maksadna bade tumaros, naha Sri Rama kira-kira bakal sanggup ngungkulan Raja Alengka.
Leres Sri Rama teh kaancikan Dewa Wisnu. Malih diasih sareng diaping Batara Agung. Ning, emut kana kajantenan sakitu mangsa ka tukang, waktos Kahyangan diawut-awut Rahwana. Kasaksen, kaalaman, kumaha gagahna Raja Alengka. Anjeunna nyalira meh-mehan katitiwasan, teu kiat nadah kasakten putu Resi Sumali, putra Bagawan Wisrawa.
Dugi ka Jonggringsalaka, karajaan paradewa, Hyang Pramesti Jagatnata kasondong nuju diriung-riung putra-putra sanesna. Calikna dina tahta wujud sato sapi, jenengan Lembu Andini. Kiwa-tengah diapit Kabayan Dewa Panji Narada, kalih girang serat Kahyangan Batara Panyarikan.
Batara Guru ngahaja ngangkir para dewa, maksad masihan uninga kaayaan di marcapada. Anu mawi barang ningal Hyang Surya, Dewa Chandra, Bajra, sareng Batara bayu sumping, langsung dipiwarang lenggah, ngariung sareng saderek-saderekna.
“Tawakup anu kasuhun, putra opatan sumping damping tan karana diangkir, dongkap datang torojogan,” Dewa Surya ngawakilan rai-raina.
“Hih… puguh sukur, bisa sakalian ngariung. Hanas Ama henteu ngondang,s atadina inggis ngaganggu pancen maraneh,” waler Raja Triloka.
Rengse silihlubarkeun kasono, opatanana ngiring hempak merbayaksa, nganti ingkang rama dadawuh.
“Mangga Adi Guru, geura ngawitan. Aya naon ieu teh saleresna, pangna Akang kedah ngempelkeun paraputra salira!” saur Batara Narada.
“Leres, asa rareuwas teuing, diangkir dadak-dadakan,” Dewa Panyarikan ngagoongan.
Galantang Hyang Guru sumabda, ngadadarkeun kajantenan di marcapada tea. Sanggemna:
“Sakeudueng deui dulur hidep, Wisnu, baris naker jajaten ngalawan Raja Alengka Prabu Rahwana. Ama ngahaja ngumpulkeun hidep, maksud deuk meupeujeuhan. Bisi pangawasa Wisnu teu mahi, bantuan ku sarerea.”
“Upami angger teu mampuh?” saur Batara Indra.
“Kumaha mun dunya ancur?” Hyang Narada reuwas, margi kaemut sabatae temen bakal ruksakna jagat pramudita, upama gunung, angin, jeung sagara, babarengan ngamuk.
“Ti batan dunya dikawasa angkara murka!” Batara Guru ngawaler tandes.
“Kitu onaman,” Batara Narada ngagerendeng.
“Ayeuna mah lalajoan bae heula,” Jagatnata miwarang paraputra mungkur.
Kairing Panji Narada, sadayana pamit seja nongton tarung campuh, antara Sri Rama reujeung Rahwana. Tan katingal soca manusa biasa, luhureun langit katujuh, paradewa jeung barata ngarempel.
Bagian Katilu
DI HANDAP, di marcapada, Rahwana sirikna teu angkaribung, mekel rupa-rupa pakarang. “Rama! Coba lawan aing!” Rahwana mentangkeun deui jamparing sakti. Barang ragrag kana lemah, robah wujud jadi rupa-rupa sato galak; maung, banteng, celeng, gajah, oray, jeung sajabana. Jumlahna ampir nandingan tentara Maliawan.
Buriak tentara Maliawan kalabur. Tapi, teu burung tea nu jadi korban. Ayem Sri Rama mesat pakarang. Dak dumadak datang angin gede campur seuneu. Sakedet satwa ciptaan Rahwana musnah.
“Iblis!” Rahwana murka. Ngaluarkuen deui pakarang. Pangperangan digulung cai umpalan. Rewuan tentara Anoman, nyarah kabawa cai.
Enggal Sri Rama nyandak panah Gandarwastra. Perbawana hawa panas leuwih ti misti. Cai umpalan saat teu sakara-kara. Rahwana beuki jengkel. Kop kana Trisula. Ngahaja dilenmpagkeun tujul ka lebah Sri Rama. Trisula teu walakaya. Ancur jadi lebu.
Perang kapegat wanci sariak layung. Suku gunung beuki kasaput halimun. Ngarasa reugreug ningali Sri Rama rada unggul, Hyang Barja lumungsur ti langit katujuh. Jagat ngawitan peteng.
“Rama! Urang tuluykeun deui isuk!” Rahwana kukubuk.
Tapi ka karaton, rasa hariwang nyaliara jeroeun dada Rahwana. Tetela musuhna lain lalaworakeuneun. Ras manehna inget, waktu eleh saembara di Mantili. Nyaan gagah-digjayana Si Ramawijaya. Tapi, cadu mungkuk aing kudu taluk. Haram dempak aing kudu sumerah. Aya keneh panah Kunta. Weuteuh keneh Aji Pancasona.
Peutingna Rahwana ngumpulkeun dukun, tukang ramal, jeung jurutorah. Jero karaton Alengka ngahaja dihias diendah-endah, geusan ngabageakeun tamu petingan. Dahareun jeung inumeun teu puguh rupana, matak bingung barieukeun.
Teu kapalang hayang nyenangkeun tatamu, juruladen ngeprak dayang-dayang pilihan. Rengse balakecrakan disambung sarukan-sukan. Rahwana nyarita:
“Kula ngahaja ngumpulkeun maraneh sakabeh. Maksudna, hayang dipangnorahkeun, saha kira-kirana nu bakal unggul? Naha kaula atawa Si Ramawijaya?”
Cilaka. Tina sakitu puluh urang tukang ramal, taya hiji oge anu nyebutkeun Rahwana baris unggul. Malah teu saeutik nu lahlahan ngedalkeun kamandang, malar Dasamuka ulah nuluykeun perangna. Ngadenge jawaban jururamal, Rahwana teu kira-kira ambekna. Sipat biadabna datang deui. Ngalugas pedang kabeh jururamal ditigas janggana.
Isukna, rebun-rebun keneh Rahwana geus saged. Dituturkeun paningal Batara Surya. Sakilat ka medan yudha manehna cunduk. Ti beulah ditu, Sri Rama sami sayaga. Saperti kamari, luhureun langit katujuh, paradewa caralik ngaderes, diamparan mega bodas.
Dangah, gagah, panon hibar, sihung ranggeteng pikagilaeun. Rahwana sidik niat anggeus-anggeusan. Leungeun katuhuna nyenyekel gegaman Kunta. Kasorot panonpoe isuk-isuk, cahaya emas ngempur semu hurung. Tina luhureun kareta peang, haok nangtang musuhna:
“Rama! Hayoh maju!”
Sri Rama majeng. Henteu tutunggangan siga Rahwana. Cekap angkat ngagandeuang. Ning, henteu dugi ka hilap mekel pakarang. Malih tara-tara ti biasa, mayunan ngangkat senjata. Hamo, teu katuturkeun panon manusa, terang-terang kareta perang musuhna ancur. Kudana kalabur marulang deui ka Kahyangan. Demi nu tumpakna, luncat nyalametkeun diri.
“Bangkawarah!” beungeut Dasamuka beuki hurung, dihuru seuneu amarah. Teu karaos wanci maju tengah poe ereng-erengan. Raja siang anegleng luhureun embun-embunan. Resep ngalalajoan perang tandong. Nu narongton di langit katujuh tambih saregep ngabandungan. Socana ampir teu ngiceup-ngiceup. Sadayana ngagebeg, barang ningali jungkiring awak Raja Alengka robah ngabadagan.
Rahwana titikrama! Saban ngalengkah dunya langsung inggeung. Unggal renghap angin puyuh museur salelewek pangperangan. Leungeunna rurunjang ka luhur. Panonpoe satoel deui beunang dirawel. Paur nenjo kalakuan raksasa, Batara Surya meungpeunan socana. Langit nu tadina cangra, ngadadak surem.
“Aduh cilaka!” Batara Indra hariwang.
“Naha Sri Rama bakal pikuateun?” Dewa Brahma ngiring honcewang.
“Tenang,” saur Batara Narada api-api teu galideur.
Senjata Kunta melesat tina leungeun Rahwana. Bumi alam beuki genjlong. Kilat-tatit tingbelesat nyaangan awang-awang. Sora guntur tingjelegur meulah langit. Hawa lada nyebar ka saparapat jagat. Tingkoceak, tingdarengdek, sora monyet ngaleupaskeun nyawa. Dalah Anoman, Anggada, Sugriwa, sareng Kapijembawan, ampir-ampiran kelenger.
“Nun Ramawijawa, asa parantos manjing mustarina, Rahwana nampi hukuman,” saur Laksmana.
Sri Rama meureumkeun socana. Manahna manteng ka Hyang Agung. Maksadna, sajaba ti mundut pangyuga, neda widi ngaluarkeun Guwawijaya. Panah Guwawijaya memang teu kenging sambarang waktu digunakeun, iwal mayunan musuh anu enya-enya pilih tanding. Disimpenna oge apan benten ti ilahar, ngahiji sareng jasa lemes Dewa Wisnu.
Aya harewos tan katingali jirimna. Unina, nyaluyuan kana pamaksadan Sri Rama. Atuh lajeng nepak dada palih tengen. Lebeting ati pok misaur:
“Rahwana kula kapaksa ngaluarkeun Duwawijaya. Geura tungkul ka Hyang Agung, geura tanggah ka tempat pangbalikan sajati,” tali gondewa diwengkang. “Piraku teu seubeuh maneh ngacak-ngacak dunya!”
guwawijaya dilepas. Jagat peteng dituturkeun sora kadia gunung bitu, marengan cahaya mancawura ka satungkebing langit. Barang mulang sabihari, Kunta gegaman Rahwana ilang musna balik ka nu kagunganana, Hyang Jagatnata.
Tutas ngancurkeun pakarang lawanna, Guwawijaya nyiriwik meulah angin, sarta teu kungsi lila kadenge aya sora ngagoak. Sirah Rahwana sidik ngagelenceng, leupas tina janggana.
Aneh. Beuheung Dasamuka lir sirungan. Leungit sirah nu hiji, bijil deui sirah nu sarupa. Seot deui disamber Guwawijaya. Goak deui. Gelenceng deui. Terus nepi ka sapuluh kali. Memeh awak Rahwana rubah-rebah ka tanah pikeun salilana.
Rahwana, raja biadab, tutug kana waktuna, nitih kana wancina, nginggang kana papastenna. Sareatna alatan panah sakti Guwawijaya. Hakekatna hukuman ti Dewata Agung, buah lampah jadi rurujit jagat buana.
Wibisana lumpat muru banusan rakana. Awak Rahwana digabrug, lajeng digalentoran,bari murubut citangis kasedih. Pegat-pegat sasauran, sumambat ka nu ngantunkeun:
“Duh… Raka Prabu… Naha atuh heunteu kenging dielingan. Teu hilap-hilap rayi ngemutan, Sri Rama sanes manusa biasa, sidik wuwujudan dewa, saha nu mampuh mayunan sasakten Wisnu? Saestuna, Wisnu cahaya hirup-hirup dunya katut panguesina. Bumi, samudra, gunung, manusa, aditya, katut para satwa aya lantaran sabdana. Kari-kari ku sallira bade diancurkeun. Kumaha ari tos kieu? Rayi bati sedih. Pon kitu deui ingkang Rama, Ibu, sareng Eyang Sumali.”
Sabot kitu Sri Rama parantos aya pengkereunana. Wibisana diusapan, bari teras dilelejar. Sabda Wisnu:
“Wibisana, adi Akang, geura susut eta cisoca. Margi sanajan ngajerit maratan langit, ngabanjiran salegana jagat buana, teu aya hartina. Langkung sae tuang raka hayu urang sampurnakeun. Malah mandar susuganan, arwahna heunteu teras marakayangan. Sajabi ti eta ulah hilap, rayi gaduh pancen suci. Tingali, rayat Alengka meujeuh katalangsara. Kawajiban salira mulangkeun deui kajembaran bangsa jeung nagara.”
Raden Wibisana alon cengkat. Gabrug nyuuh kana pangkonan Sri Rama. Ngawakilan ingkang raka suwargi, melas-melis mundut pangampun, saurna:
“Mugia kaagungan manah jungjunan Wisnu, kersa ngahapunten samudaya kalepatan Raka Prabu Rahwana. Margi mung pangampura salira, anu tiasa mukakeun lawang kasampurnaan.”
“Kula geus leuwih ti heula ngahampura. Malah neneda ka Hyang Agung, malar sukma tuang raka tiasa mulang ka alam suci; nagara tunjung sampurna. Ngahiji sareng sukma suci lianna.”
Sakumaha lumrahna, layon Raja Alengka diurus samistina. Puncakna dilaksanakeun upacara mandi geni. Tempatna di alun-alun karaton, kalayan diiring puja-puji sakumna rahayat Alengka, para resi, katut brahmana. Teu kantun wadyabalad Maliawan.
Sarengsena, Sri Rama lajeng ngjungjung lungguh Raden Gunawan Wibisana janten raja, gelar Raja Agung Alengkadirja.
Rahayat Alengka lain bae sapuk satuju, malah langsung ngarencanakeun pesta rongkah, raraga ngabageakeun raja anyar. Geus karuhan Hyang Wisnu mampuh ngungkulan rereged dunya, paradewa gasik marulih deui ka Kahyangan.
(Nurutkeun kaol lianna, lantaran ngagem Aji Pancasona, satungtung dunya ngadeg, Dasamuka dengdeng hirup. Tug nepi ka ayeuna. Ngan kaayanana ninggang kana babasan: paeh teu hos, hirup teu neut. Lara-kasiksa saumur-umur. Dongengna kieu:
Barang Sri Rama ngaluarkeun pana Guwawijaya, Rahmana kabur ka jomantara. Cilakana ka mendi manehna indit, Guwawijaya terus ngukuntit. Lila-lila Rahwana beak tanaga. Tapi, lantaran Aji Pancasona tea, Guwawijaya teu bisa maehan musuhna. Akibatna, Rahwana asa kasiksa. Awakna raca dipacokan pana Sri Rama.
Kitu jeung kitu bae terus taya tungtungna. Lumpat, diudag. Nyumput, dituturkeun. Balangah meueusan jeprot. Sakali mangsa Rahwana mubus kana sela-sela dua gunung. Aneh, sakali ieu mah Guwawijaya siga nu leungiteun tapak.
“Aing salamet!” Rahwana bungah. Teu apaleun eta dua gunung, sabenerna wuwujudan sirah anakna; Sondara jeung Sondari. Rahwana tega neuteuk beuheung anak kembarna, pikeun nipu Dewi Sinta. Tuluy diaku, majarkeun teh, anu hiji mastaka Sri Rama, hiji deui mastaka Raden Laksmana.
Wirang lakuna kabitur, sirah anakna disepak satakerna. Ragrag di hiji tempat, jleg jadi gunung kembar. Ari ayeuna eta dua gunung dipake panyumputan manehna.
Caturkeun arwah Sondara reujeung Sondar, asa manggih jalan komo meuntas. Pirang-pirang lila neundeun ceuceub, datang kasempetan geusan mulangkeun kanyeri. Awak bapana digencet, ditindihan ku duaan. Taya gunana Rahwana ampun-ampunan. Nya kitu deui mementa dicabut nyawa. Hyang Batara Agung ngarasa pantes nibankeun hukum karma ka raja jahat biadab: awak kakubur teu walakaya, paeh henteu, hirup henteu. Lara-kasiksa salila alam dunya tacan kiamah).***
Cartibag Ki Jatnika
Dimuat di Majah Mangle No. 2160


c: text/html

text:
Tumuwuhna elmu pangaweruh jeung teknologi geus mawa pangaruh anu pohara rongkahna keur kahirupan manusa. Kiwari jigana mah hese nyiar manusa nu teu katoel ku pangaruh elmu pangaweruh jeung teknologi. Utamana sanggeus manusa bisa nyekel teknologi informasi jeung tranportasi. Ti harita planet bumi, hususna, saolah-olah ngaleutikan.
Manusa sakolong langit geus jiga masarakat hiji kampung gede bae. Hiji jalma nu aya di hiji tempat geus moal hese narima informasi nu sumberna di tempat sejen sok sanajan dua tempat kasebut pajauh, salila aya alatna. Contona, beja nu sumberna di Amerika, geus bisa ditarima ku pamiarsa televisi Indonesia di imahna sewang-sewangan. Ti heula narima atawa ngirim informasi teh sok kudu dijugjug ka tujuanana. Sanggeusna aya telepon, nepi ka urang dimungkinkeun nyarita langsung jeung nu dituju sok sanajan paanggang. Kiwari mah geus leuwih ti kitu, sabab urang geus dimungkinkeun ngagunakeun pesawat telepon genggam, faksimile jeung internet. Nalika Nabi Muhammad SAW nyarios ka umatna, kudu enya-enya nyiar elmu sok sanajan kudu ka nagri Cina, harita can kauteukan ku para sahabat, kumaha carana ngajugjug ka eta nagri. Sabab, salian ti tempatna jauh oge can aya alat tranportasi nu luyu jeung kabutuhan. Tutumpakan dina mangsa harita mah ukur onta. Sedengkeun ti jazirah Arab ka Cina can aya jalan anu ngeunah.
Kiwari mah caritana geus beda deui. Manusa geus bisa nyiptakeun rupa-rupa alat transportasi luyu jeung fungsina. Aya nu ngahaja dijieun pikeun di darat saperti mobil, kareta api jeung sabangsana. Sawarehna aya nu digunakeun di laut saperti parahu, kapal jeung sajabana. Malah aya nu digunakeun di awang kayaning kapal udara.
Luyu jeung mekarna elmu pangaweruh jeung teknologi, kiwari geus ngawujud kareta api nu lumpatna leuwih ti lima ratus kilometer perjamna. Aya deui kapal udara nu bisa narabas awang-awang dina waktu sakilat nu dingaranan Concord. Pangaruhna Kamajuan elmu pangaweruh jeung teknologi teh mibanda kauntungan jeung karugian sakaligus. Jelasna, mawa pangaruh positif jeung negatif pikeun manusa hususna jeung lingkungan hirupna dina kahirupan umumna.
Ngeunaan pangaruh positif teu salah deui mangrupa kabutuhan nu teu bisa diengkekeun deui. Sabab, sagala hal anu hade ajenna pikeun kahirupan manusa eta wajib diusahakeun ku manusa keneh. Manusa kudu bisa ngaronjatkeun ajen kahirupanana ku dirina sorangan. Kitu teh luyu jeung pidawuh Allah SWT dina Al-Qur’an. Allah SWT moal ngarobah kaayaan hiji kaom lamun maranehna teu ngusahakeun parobahan keur diri maranehna. Katerangan kasebut nuduhkeun, yen sok sanaos Mantenna Mahakawasa, Allah SWT meredih sangkan manusa bisa ngamangpaatkeun akal budina dina raraga ngama’murkeun planet bumi ciptaan Allah SWT. Hartina manusa dibere otoritas keur ngajadikeun dirina sangkan jadi warga masarakat nu berbudaya.
Di sagedengeun ti eta, alusna mah jadi manusa nu bisa mere mangpaat kahadean kana nu lian. Sabab, salah sahiji prinsip nu kudu dimumule dina kahirupan urang sapopoe nyaeta sikep hirup sabilulungan jeung gawe babarengan. Kamajuan elmu pangaweruh jeung teknologi oge ngabalukarkeun hiji ancaman pikeun manusa. Utamana pikeun manusa nu ngabogaan pamadegan yen elmu pangaweruh jeung teknologi teh sagala-galana.
Kurang leuwih salawe taun katukang kungsi kabejakeun, di hiji nagara maju di Eropa ngan ukur sapuluh persen rahayat di eta nagara nu enya-enya ngalaksanakeun atikan agama. Maranehna mah ngarasa geus cukup ku ngajadikeun elmu pangaweruh jeung teknologi minangka padoma hirupna. Nepi ka harita teh aya panelah “scientific creed”. Hartina kira-kira sahadat elmu pangaweruh.
Kaayaaan saperti kitu teh dina mangsa harita mah mangrupa perkara lumrah di nagara maju mah. Lord Brain (1966) dina salah sahiji bukuna nandeskeun sikep hirup manusa nu ngan ukur minuhan kabutuhan material bari mopohokeun kabutuhan spiritual teh disebut manusa nu mibanda sikep hirup nu beku, ngabatu (frozen emotional attitude).
Tegesna, hirup manusa nu kitu teh sarua jeung ngajadikeun elmu pangaweruh jeung teknologi nu ngabogaan kakawasaan tanpa wates. Nitenan Kahirupan Mun pareng nitenan tumuwuhna kahirupan bangsa urang hususna nu sipatna lahiriah, teu mustahil bakal aya di antara urang nu pesimis. Ngarasa honcewang jeung sieun boh bisi kamajuan lahiriah nu disebut bieu teh ngabalukarkeun kajadian nu kungsi kaalaman ku bangsa deungeun. Nyatana ngajauhkeun tina atikan agama jeung nukang-nonggong ka Allah SWT nu murbeng alam.
Tina sawareh nu pesimis, nyodorkeun conto, kiwari teu saeutik budak nu teu satia ka indung bapana sorangan. Ngaheulakeun ulin batan indit ka tempat pangajian. Sawatara budak sakola katembong kurang daria dina nyanghareupan mata pangajaran normatif saperti atikan agama. Malah, aya budak nu meakkeun waktu di tempat-tempat hiburan, pertokoan jeung sabangsana. Malah sawarehna ngahaja keur dina waktu sakola. Indit ti imahna mah bebeja rek sakola, nyatana?
Gambaran nu disebutan bieu sok sanajan teu bisa disakompetdaunkeun di unggal tempat, jelas teu bisa disumputkeun. Ku kituna sikep nu dibutuhkeun ku urang kiwari nyaeta ngaronjatkeun kawaspadaan ku jalan miara kaayaan nu luyu jeung kaperluan numuwuhkeun kahirupan nu hade. Situasi kondusif nu dimaksud teh nya eta sisi-sisi kahirupan manusa nu teu diwengku ku atikan agama moal bisa ngahontal kabagjaan sajati.
Sangkan meunang kabagjaan nu sajati, hirup jeung kahirupan manusa kudu diwengku ku atikan agama. Nabi Muhammad SAW kantos sasauran nu maksadna kieu: Kabeh manusa dijamin moal sasar dina hirupna salila nyekel pageuh kana katangtuan Al-Qur’an jeung Al-Hadits. Hartina mun kahirupan manusa teu diwengku ku agama tanwande bakal cilaka. Mugi Gusti nangtayungan abdi sadaya tina sagala rupi godaan setan sareng tipu daya dunya. Amiin.
(Mahmud Yunus)
Sumber : Munara Cahya Mangle Online.

robotstxt: allowed

filter: keep


text:
Liga Arab
Liga Arab (Basa Arab: الجامعة العربية al-Jāmiʻa al-ʻArabiyya), resmina disebut Liga Nagara Arab (Basa Arab: جامعة الدول العربية Jāmiʻat ad-Duwal al-ʻArabiyya), nyaéta hiji organisasi régional nagara-nagara Arab di Afrika Kalér jeung Afrika Kalér-Wétan, sarta Asia Kidul-Kulon (Wétan Tengah). Liga Arab diwangun di Kairo dina 22 Maret 1945 kalawan 6 anggota: Mesir, Irak, Transyordania (jadi Yordania dina 1949), Libanon, Saudi Arabia, jeung Suriah. Yaman ngagabung salaku hiji anggota dina 5 Méi 1945. Liga Arab ayeuna miboga 22 anggota (kaasup Suriah nu kaanggotaanna katunda ti Nopémber 2011) sarta 4 panénjo. Tujuan utama liga ieu pikeun "nyieun hubungan nu leuwih deukeut antara Nagara anggota jeung gawé bareng kolaborasi di antarana, pikeun ngajagaan kamerdikaan jeung kadaulatan, sarta mertimbangkeun hubungan jeung kaperyogian dina cara nu ilahar antara nagara-nagara Arab."[2]
Tempo ogé[édit | édit sumber]
- Anggota Liga Arab
- Piagam Hak Asasi Manusa Arab
- Perang Tiis Arab
- Dana Pamekaran Ekonomi jeung Sosial Arab (AFESD)
- uni Antarparlemén Arab
- Konflik Liga Arab jeung Arab-Israél
- Boikot Liga Arab kana Israél
- Uni Arab Magribi (UMA)
- Dana Monetér Arab
- Organisasi Industrialisasi Arab
- Déwan Kahijian Ekonomi Arab (CAEU)
- Pésta Olah Raga Pan-Arab
- Pan-Arabisme
- Patepungan Luhur Nagara Amérika Kidul-Arab
Catetan suku jeung rujukan[édit | édit sumber]
- ↑ MENAFN (28 December 2009). "Qatar, UAE, wealthiest Arab states". Diakses pada 26 Juli 2010.
- ↑ "Pact of the League of Arab States, 22 March 1945". The Avalon Project. Yale Law School. 20 Désémber 1998. Diakses pada 9 Juli 2008.
Tumbu kaluar[édit | édit sumber]
- Liga Arab loka resmi (Basa Arab)
- Liga Nagara Arab dina Al-Bab.com
- The Arab League dina Council on Foreign Relations
- Profile: Arab League, BBC News
- Arab League di Jewish Virtual Library
- Arab League di WorldStatesmen.org
- Citakan:Bloombergtopic
- Citakan:JPosttopic
- Citakan:NYTtopic
Citakan:Regional organizations


text:
Foto: SFC vs Persib 2013Sunday, 10 March 2013 | 19:26
Berita Pilihan
11 Comments
-
10/03/2013 at 21:01
Kudu narimakeun nya d sebut jago kandang.. Apan tos kabuktian.. Tandang teu bisa meunang.. Wajar klo bobotoh pengen yg lebih dr persib,bukan sekedar kemenangan d partai kandang aja,mengingat kualitas pemain persib bukan kwalitas ayam sayur, label nasional jeung internasional… Maen mah alus, ngan strategi klo udh buntu dlm menyerang itu yg gk ada, klo jamannya JH sepengetahuan sya klo lg buntu dlm menyerang psti sepakan spekulasi, tp lihat kmrn kyknya minim sekali.. Jgn monoton atuh.. Kudu berani lamun serangan udh kebaca lawan teh..
-
10/03/2013 at 21:18
Mumpunk cn terlambat Cari Pelatih yg berkualitas tuch Nil Maizar keur nganggur keur ngaBecak cnh ayeuna oge. Tonk ngaharepkn juara thn ayeuna mh Kompakeun hla jank Tahun Hareup Cobian gra Emutan ku salarea! Cag ach.
-
11/03/2013 at 05:32
meni raheut manah ningalina
punten kang janur mening mundur sekarang juga, eta ge pami masih keneh gaduh rasa cinta ka persib anu tos membesarkan nama kang janur. biarlah kang janur tetap menjadi legenda persib.
-
11/03/2013 at 08:07
gara2 si Maman abd,…..nyieun pelanggaran jadi di jebol 1-1, maen Persib keur alus2 na di rusak ku hiji jelma, ges kang Janur si Maman tong di pake deui ka hareupna,
-
11/03/2013 at 09:10
WOOI JANUR ULAH MUKA TEMBOK SIA, GEUS MUNDUR TEU PANTES SIA NGALATIH PERSIB! LEBAR PERSIB DIHUNI KU PeMAEN ARALUS ARI PELATIHNA TEU BERMUTU! GEUS MUNDUUUR EUY!
-
11/03/2013 at 10:22
Aduh rada hoream euy nga donlot foto na ge ari keur keok mah ahhh… Hidup Nil Maizar
-
11/03/2013 at 10:43
duduk yg manis nonton di layar kaca 😀
-
11/03/2013 at 11:43
Brow sakumaha persib keok montong dicarekan ngaku we dulurmah setia eleh menang persibkeok we teh beban bobotohna harade hoakna antepkeun we ayeunamah man bisamah baledog ku bobotoh geulis
-
11/03/2013 at 15:01
mohon kepada admin untuk membenahi sistem komen yg menurut saya kalimat komentarnya tidak bisa dipertanggung jawabkan, saran saya lebih baik bagi siapapun yang ingin komen harusnya log in dulu, minimal login pake akun facebook agar kita tahu siapa saja orang-orang2 yang komentarnya kasar dan sangat kampungan
-
11/03/2013 at 16:21
Mun ceuk saya mah, persib ganti si naser ku bek asing non asia. Si messi ganti ku suchao. Tah hiji deui, ganti palatih na. Hade geura ceuk e’ma mah..
-
12/03/2013 at 20:46
HIDUP NIL MAIZAR


text:
Kabupatén Gresik
Kabupatén Gresik nyaéta salah sahiji kabupatén di Jawa Timur, Indonésia. Ibukotana aya di kota Gresik. Kabupatén ieu wawatesan jeung Laut Jawa di beulah kalér, Kota Surabaya di beulah kidul, Selat Madura di beulah wétan, sarta Kabupatén Lamongan di beulah kulonna.
Kabupatén ieu legana 1.191,05 km². Pangeusina aya sakitar 1,3 juta jiwa.
Paékonomian[édit | édit sumber]
Gresik mangrupa kabupatén anu bisa dianggap maju alatan di ditu aya sagala rupa pabrik, di antarana pabrik Maspion anu diklaim minangka pabrik pangbadagna sa-Asia Tenggara, pabrik petrokimia (pabrik gemuk anu geus kawéntar di sakumna Indonésia), Semen Gresik pabrik semen anu pangbadagna di Indonésia, sarta séjén-séjéna.
Sanajan mangrupa wewengkon industri tapi Gresik masih miboga kabudayaan Indonésia anu condong ka agraris. Di Gresik bisa dipanggihan sagala rupa macem tambak, tatanén sakaligus peternakan.
Gresik kawéntar ku pertambakan Lauk Bandengna, hurang, jsb. Aya réa kadaharan has anu kawéntar ti wewengkon ieu, di antarana otak - otak bandeng sarta es siwalan. Sajaba ti éta aya ogé pudak sarta ubus anu hésé pikeun kapanggih di wewengkon séjén.
Kabupatén Gresik ogé ngawengku hiji pulo leutik ngaranna Pulo Bawean di Laut Jawa.


text:
Lélé
Lélé nyaéta jenis lauk cai anu awakna panjang tur kulitna leueur, euweuh sisitan.[1] Lélé teu bisa hirup dina cai asin atawa payau, biasana hirup di walungan anu caina laun, ranca, talaga, sérang anu kakeueum ku cai.[1] Lauk lélé miboga sipat noctural, nyaéta aktip usik néangan kadaharan ti peuting.[1] Upama beurang mah cicing tur nyumput dinu poék.[1] Di alam lauk lélé kawin dina usum ngijih.[1]
Daptar eusi
Jenis[édit | édit sumber]
Di Indonesia aya 6 (genep) rupa lauk lélé anu bisa dimekarkeun nyaéta Clarias batrachus, dipikawanoh minangka lauk lélé (Jawa), lauk kalang (Sumatera Barat), lauk maut (Sumatera Utara), sarta lauk pintet (Kalimantan Timur).[1] Clarias teysmani, dipikawanoh minangka lélé Kembang (Jawa Barat), Kalang bodas(Padang).[1] Clarias melanoderma, anu dipikawanoh minangka lauk cucuk (Sumatera Selatan), wais (Jawa Tengah), wiru (Jawa Barat).[1] Clarias nieuhofi, anu dipikawanoh minangka lauk lindi (Jawa), limbat (Sumatera Barat), kaleh (Kalimantan Selatan). '[1] 'Clarias loiacanthus, anu dipikawanoh minangka lauk keli (Sumatera Barat), lauk penang (Kalimantan Timur).[1] Clarias gariepinus, anu dipikawanoh minangka lélé dumbo (Lélé Domba), King catfish, asalna ti Afrika.[1]
Kandungan[édit | édit sumber]
- Daging lele ngandung:
- Kadar air (%) 78,5 47,1 [2]
- Sumber energy (cal.) 90 54 [2]
- Protein (gr) 18,7 11,2 [2]
- Lemak (gr) 1,1 0,7 [2]
- Kalsium (Ca) (mgr) 15 9 [2]
- Phosphor (P) (mgr) 260 156 [2]
- Zat besi (Fe) (mgr) 2 1,2 [2]
- Natrium (mgr) 150 90 [2]
- Thiamine (vit B1) (mgr) 0,10 0,06 [2]
- Riboflavin (vit B2) (mgr) 0,05 0,03[2]
- Niacin (mgr) 2,0 1,2 [2]
Mangpaat[édit | édit sumber]
Salian ti mangpaat pikeun sumber kadaharan, lélé ti jenis C. batrachus ogé bisa dimangpaatkeun minangka lauk pajangan atawa lauk hias.[1] Saupama melak léle di sérang bisa méré mangpaat pikeun numpes hama paré, sato gegemetan, alatan mangrupa salah sahiji kadaharan alami lauk lélé. Lauk lélé ogé bisa diramu jeung sagala rupa bahan ubar séjén pikeun ubar mengi, kasakit awewe anu teu teratur, mimiseun, kiih getih jeung réa-réa deui.[1]


text:
Scuderia Ferrari
Scuderia Ferrari mangrupa salah sahiji tim anu berlaga di ajang balap jet darat Formula 1. Tim ieu kawitna ti Italia, markasna di kota Maranello. Tim anu berlogo kuda jingkrak ieu mangrupa hiji-hijina tim anu berlaga di ajang balap F1 sejak musim 1950, ti mimiti Grand Prix Monako. Tim Ferrari mangrupa anak perusahaan ti grup raksasa Italia, FIAT, anu ngagaduhan oge klub sepakbola Juventus F.C., pabrik sapeda motor Ducati, sareng pabrik mobil Maserati.
Sampai ka kiwari, tim Ferrari atos ngoleksi 16 gelar juara dunia konstruktor, sareng 15 gelar juara dunia pembalap. Kamenangan balapan pertama Ferrari dicetak ku pembalap Jose Frolian Gonzalez di Grand Prix Inggris taun 1951. Pembalap paling terkenal ti tim Ferrari nyaeta Michael Schumacher, anu nyumbangkeun lima gelar jawara dunya ti taun 2000 sampai 2004. Salian ti Schumi, tim ieu oge pernah diperkuat sababaraha hiji legenda Formula 1 anu sanes, sapertos Alain Prost, Nigel Mansell, Niki Lauda, sareng Gilles Villeneuve. Bos tim Ferrari namina Luca di Montezemolo. Pembalap Ferrari ayeuna dieusian ku Felipe Massa sareng Kimi Raikkonen. Ti mimiti musim 2010, jawara dunya dua kali Fernando Alonso bakal ngagentoskeun posisi Kimi di tim Ferrari.


text:
Pareng leumpang tengah peuting, poek mongkleng sepi jempling,
ngadadak baranyay kilat, serab kilat sajorelat.
Jelebet sorana tarik, dunya eundeur rek tibalik,
tinggorowok tingkoceak, asa kiamat ngadadak.
Gelap dor-dar tingjelegur, dunya asa arek lebur,
nu munapek tingjarerit, sieun maot jadi mayit.
Careurik aluk-alukan, anak bojo dicalukan,
tapi taya nu nembalan, hayang salamet sorangan.
Kitu misil nu munapek, leumpang ngatog di nu poek,
uyup-ayap rungah-ringeuh, hatena tagiwur riweuh.
Nu munapek lolong hate, teu apal goreng jeung hade,
cilaka estu cilaka, nu munapek ka naraka.
Alloh Nu Maha Ngamurba, ngamurba ka sadayana,
sadaya mahluk Mantenna, Alloh Nu Maha Kawasa.
Home » sunda » CAHAYA KILAT SAJORELAT


text:
Peuting-peuting jalan-jalan ka dadaha kota Tasikmalaya. Kukurilingan neangan dahareun. Indung hayang pisan bubur kacang. Ngaliwat jalan siliwangi, kaltempo warkop Kuningan nu sedia bubur kacang hejo. Ceuk indung liwat we da geus biasa eta mah. Lanjut ka BKR loba warung dahareun tapi euweuh bubur kacang, pas deukeut lapang dadaha manggih gorobak ditendaan aya tulisan bubur kacang hejo. Tah langsung we eureun didinya, bari mesen bubur kacang 2 mangkok. 3 menit geus jadi sadia bubur kacang.
Ngahuleng, geuningan mangkok leutik jeung eta siga lain bubur ngan cai pati nguyumbang ditambah siki kacang hejo baruleud leutik2 jeung roti tawar nu laleutik. "Ieu mah lain bubur atuh" ceuk indung kuring. Nya puguh we teu siga bubur eta mah cipati nu dicemplungkeun kacang hejo jeung roti leutik. oke lah penampilanna jauh pisan jeung bubur, sugan we rasana beda. Suruput sasendok diuyup, geuning biasa siga dahar sirop cipati kacang hejona teu ancur buleud jadi katareleg asup tikoro. Kagok geus disendokan langsung we diuyup dileklek nepi beak da siga nginum cai teu siga dahar bubur. 2 mangkok leutik 3 rebuan. Pedah apalna mere duit 50 rebu dipulangan 44 rebu. Untungna teu ditekuk ku tukang dagang. Kuring panasaran ieu bubur kacang modern meureun nya? Pas rek balik markir motor dina tendana aya tulisan bubur kacang ijo madura. Oh kieu geuning bubur kacang ijo madura the. Pantes atuh.


text:
"Lendeng ku naon atuh Ibi? Nya neureuy kolecer kitu?" cek kuring ngaheureuyan.
"Ih, ari si Encep, sok api-api balilu. Lendeng ku eta, hahargaan tingterekel, gara-gara BBM naek!" tembal bi Omoh.
Nu ngarahuh jeung humandeuar gara-gara BBM lain ngan ukur jelema pantar bi Omoh, pamajikan mang Oman tukang beca. Pa Iwa, Kapala SD tatangga, sarua ngarahuh. Dadang, pulisi anyar dibenum nyakitu keneh. Pa Otang nu boga Kijang oge bet pipilueun humandeuar. Malah Jang Ohan nu sompral mah pokna ge BBM naek teh gara-gara pamarentah belegug!
Ampir kabeh ngarasa eungap ku naekna harga BBM teh. Ku sabab kasebut barang vital, mun BBM naek, pasti harga barang-barang pipilueun naek. Kaharti kituna mah. Geura we, hasil tatanen, pan diangkutna teh make kendaraan. Ari kendaraan pan make bensin. Mun bensinna naek, ongkos angkutna oge tangtu naek. Mun ongkos angkut naek, harga hasil tatanenna oge kudu naek. Mun henteu, nya rugi atuh, malah bisa-bisa kudu nombokan. Kitu deui barang-barang sejenna. BBM mangaruhan kana biaya produksi. Mun biaya produksi undak, harga jual oge pasti undak.
Ku naon pangna pamarentah naekkeun harga BBM? Ceuk versi pamarentah nu diriung ku para ahli nu gararinding jeung pasehat ngomongna, ieu teh gara-gara naekna harga jual minyak di pasar global nepi ka geseh jauh jeung itung-itungan harga minyak versi APBN. Tah, ceuk nu garinding keneh oge, mun BBM teu ditaekkeun, APBN baris defisit ratusan trilyun. Nu matak, daek teu daek, BBM kudu ditaekkeun.
Lieur? Sami, komo kuring mah mun ngadenge itung-itungan para ahli teh sok langsung ngurel hayang utah. Ngan aya oge nu lucu sakaligus pikasebeleun. Eta palebah nyebutkeun "urang sarerea kudu NYALAMETKEUN APBN". Ke, ke, ke...nyalametkeun APBN? Keur kuring, ieu teh logika jelema eusleum nu paburantak! Mangga emut, APBN teh alat pikeun ngokolakeun anggaran nagara. Ti mana asalna Anggaran? Ti ra'yat, lain ti pamarentah. Pamarentah mah ukur boga kawajiban ngokolakeun sangkan mangpaat pikeun nu bogana, nyaeeta ra'yat. Jadi, lamun aya nu kudu dibelaan atawa disalametkeun ku pamarentah, tangtu lain APBN nu ngan saukur alat, tapi RA'YAT! Mun kitu kakara bener!
Ayeuna mangga tingali akibat naekna BBM. Ra'yat nu salila ieu memang geus dirintug ku rupa-rupa masalah, malik teu suka ka pamarentah, asa diteungteuinganan. Keur mah geus sangsara sagala susah, der deuih ditambahan ku naekna harga BBM. Cek paribasa, sireum ge ari ditincak-tincak teuing mah nyoco. Ra'yat nu geus beak kasabaran nguniang. Demo di mana-mana, kaasup nu dilakukeun ku mahasiswa di kampus-kampus. Dur der nu demo patelak jeung aparat kapulisian. Nu hiji rumasa hayang melaan hakna nu diteungteuinganan ku pamarentah, nu hiji ngajalankeun tugas nagara, ngaladangan gajih nu teu sabaraha. Bari jeung maranehna oge sabenerna mah milu ripuh ku naekna BBM teh. ngan dalah dikumaha, pan cek tadi ge, ngaladangan gajih, najan resikona kadang-kadang kacida gedena.
Pamustunganana, nu kudu ngesang, nu kudu adu regeng silih suntrungkeun, nu kudu silih gebug bari paharus-harus genggerong mah angger ra'yat leutik. Nu mutuskeun yen harga BBM kudu naek, nu utang-itung sodorkeuneun ka pamarentah, teu pernah ngasaan kumaha ripuhna hirup. Aranjeunna mah ngahenang-ngahening, hirup dina dunyana sewang-sewangan, diayun ambing ku kakawihan pangbeberah manah kalangenan. Gorowokna jelema-jelema nu demo teu bisa tembus kana hate maranehanana nu hirupna geus teu make rasa, tapi sapinuhna ngandelkeun itung-itungan angka. Para gegeden mah tinggal nembongkeun beungeut sedih bari ngomong "ngiring bela sungkawa" geus cukup. Ku kitu ge ra'yat mah geus kaupahan. Komo bari jeung dibere panyecep mangrupa BLT nu lian ti loba dipotong ti ditu ti dieu teh, teuing cukup teuing moal pikeun hirup sakitu bulan.
Pan cenah dina demokrasi mah sora panglobana nu baris nangtukeun kaputusan teh. Tapi buktina, najan sakitu ratus juta ra'yat Indonesia ceurik getih menta harga BBM ulah ditaekkeun, angger we kaputusan ahir mah ditangtukeun ku nu jumlahna ngan ukur pupuluhan ge duka teuing. Jadi? Demokrasi teh tai ucing, nya bau nya pikageuleuheun. Tuh tenjo Amerika, nu sok hayang disebut pelopor demokrasi saalam dunya, pan kalakuanana sakitu pikasebeleunana. Perang di nagara batur, ngadukeun batur, jrrd., pokona mah kalakuan bocokok, tukang bobok tukang tarok tukang nyingkabkeun anderok (emut kasus Clinton-Lewinsky?). Padahal, dina danget ieu, urang keur kacida sumujudna ka Amerika. Sagala mangga, sagala sumuhun dawuh, jiga jelema kecing euweuh pisan kawani. Ngerakeun kabina-bina.
Tipi di warung Mang Hamim ngagembrung keneh. Katempo dina berita, nu demo di mana-mana, sorana peura, sirahna ngajendol, tapak neunggeul pulisi. Naha enya kitu, pamarentah keur ngadukeun ra'yatna dina raraga ngurangan jumlah penduduk? Pindah saluran, nu demo deui, nu ngagorowok deui, teuing nepi ka iraha.
Manawi kalandep, mangga tingali seratan sanesna:


text:
Kunci Gitar / Chord Doel Sumbang – Runtah
[Intro] E B (4x) Am Panon na alus, irung alus, biwir alus Am Ditempo ti hareup ti gigir meuni mulus Dm Am Ngan hanjakal pisan kalalakuan siga Setan Dm E (Am) Gunta ganti jalu teu sirikna unggal minggu Am Naha kunaun nu geulis loba nu bangor Am Naha kunaon nu bangor loba nu geulis Dm Am Sigana mah ngaraasa asa aing hade rupa Dm E Am Bisa payu ka sasaha tungtung na jadi cilaka [Chorus] E Kulit klir koneng cangkang cau Am Huntuna bodas tipung tarigu E Biwir beureum, beureum jawer hayam Am Panon coklat kopi susu E Ngan naha atuh beut di mumurah Am Geblek hirup daek jadi Runtah E Ulah bangga bisa gunta ganti jalu Am Komo jeung poho di baju [Interlude] E A E A E A E A Am Panon na alus, irung alus, biwir alus Am Ditempo ti hareup ti gigir meuni mulus Dm Am Ngan hanjakal pisan kalalakuan siga Setan Dm E (Am) Gunta ganti jalu teu sirikna unggal minggu Am Naha kunaun nu geulis loba nu bangor Am Naha kunaon nu bangor loba nu geulis Dm Am Sigana mah ngaraasa asa aing hade rupa Dm E Am Bisa payu ka sasaha tungtung na jadi cilaka [Chorus] E Kulit klir koneng cangkang cau Am Huntuna bodas tipung tarigu E Biwir beureum, beureum jawer hayam Am Panon coklat kopi susu E Ngan naha atuh beut di mumurah Am Geblek hirup daek jadi Runtah E Ulah bangga bisa gunta ganti jalu Am Komo jeung poho di baju [Intro] C5-C#5-G5-C5 C5 G5 C5-C#5-G5-C5 C5 G5 C5-C#5-G5-C5 C5 G5 C5-C#5-G5-C5 C5 G5 Fm Panon na alus, irung alus, biwir alus Fm Ditempo ti hareup ti gigir meuni mulus A#m Fm Ngan hanjakal pisan kalalakuan siga Setan A#m C (Fm) Gunta ganti jalu teu sirikna unggal minggu Fm Naha kunaun nu geulis loba nu bangor Fm Naha kunaon nu bangor loba nu geulis A#m Fm Sigana mah ngaraasa asa aing hade rupa A#m C Fm Bisa payu ka sasaha tungtung na jadi cilaka [Chorus] C Kulit klir koneng cangkang cau Fm Huntuna bodas tipung tarigu C Biwir beureum, beureum jawer hayam Fm Panon coklat kopi susu C Ngan naha atuh beut di mumurah Fm Geblek hirup daek jadi Runtah C Ulah bangga bisa gunta ganti jalu Fm Komo jeung poho di baju [Interlude] C F C F C F C F Fm Panon na alus, irung alus, biwir alus Fm Ditempo ti hareup ti gigir meuni mulus A#m Fm Ngan hanjakal pisan kalalakuan siga Setan A#m C (Fm) Gunta ganti jalu teu sirikna unggal minggu Fm Naha kunaun nu geulis loba nu bangor Fm Naha kunaon nu bangor loba nu geulis A#m Fm Sigana mah ngaraasa asa aing hade rupa A#m C Fm Bisa payu ka sasaha tungtung na jadi cilaka [Chorus] C Kulit klir koneng cangkang cau Fm Huntuna bodas tipung tarigu C Biwir beureum, beureum jawer hayam Fm Panon coklat kopi susu C Ngan naha atuh beut di mumurah Fm Geblek hirup daek jadi Runtah C Ulah bangga bisa gunta ganti jalu Fm Komo jeung poho di baju


text:
James Chadwick
James Chadwick (1891-1974) nyaéa saurang élmuwan asal Inggris.[1] Dididik di Universitas Menchester, jeung gawé bareng ngeunaan pamancaran sinar gamma diaping ku Ernest Rutherford.[1] Nalika kajadian Perang Dunya 1 lumangsung, anjeunna keur nalungtik lunturna sinar beta di Jerman.[1] Chadwick ditahan pamaréntah Jerman alatan dianggap minangka musuh.[1] Sabada perang, anjeunna ngahiji jeung Ernest Rutherford di Cambridge.[1] Anjeunna make hamburan partikel sinar alfa pikeun ngabuktikeun yén nomr atom unsure utama sarua jeung muatan nuklir.[1] Anjeunna jeung Rutherford ngajukeun usul anu ngébréhkeun yén dina inti aya partikel anu tan muatan, tapi aranjeunna can bisa ngadétéksi éta partikel kalawan ékspériméntal nepika taun 1932.[1] Dina taun éta, Chadwick hasil némbongkeun ayana neutron.[1]
Hasil panimuan ékspériméntal canggih Chadwick mere kontribusi pikeun sakumna élmuwan.[2] Sabab neutron teu boga muatan listrik, unggal neutron anu ditémbakkeun ti hiji sumber boga kamampuh pikeun liwat ngaliwatan lapisan dina bahan jeun gpikeun asup ka inti atom target.[2] Sabada digawé, Chadwick sakumna élmuwan dunya mimiti nyieun bon tina sakumna jenis bahan kalawan make neutron.[2] Nalika kapanggih yén uranium téh targétna, fisi nuklir téh jadi mungkin, ngahasilkeun sanjata nuklir jeung pembangkit énérgi listrik tanaga nuklir.[2]


text:
Khalifah bin Salman Al-Khalifah
Khalifah bin Salman Al-Khalifah (Basa Arab: خليفة بن سلمان آل خليفة; gumelar 24 Nopémber 1935; umur 81 taun) nyaéta Perdana Mentri Bahrain ti 1971.[rujukan?] Anjeunna masih mibanda jabatanna, sanajan dina Konstitusi taun 2002 anjeunna teu gaduh deui sababaraha kakawasaan, kalawan Hamad mibanda kakawasaan nunjuk sareng (bareng jeung parlemén) ngeureunkeun mentri.[rujukan?]
Tingali ogé[édit | édit sumber]
Tumbu kaluar[édit | édit sumber]
- Khalifa's biography – loka resmi Kamentrian Luar Nagri Karajaan Bahrain
- Citakan:Worldcat id


text:
POLITECA, UABKartu bisnis virtual
POLITECA, UAB
Advertising, penerbitan, Alat pom bensin, Angkutan, transportasi, Batu produk, Cekelanana tangga +47
Kaluaran
I-V 8:00-17:00
- POLITECA, UAB
Sertipikat
Peta
Kategori kagiatan
Advertising, penerbitan, Alat pom bensin, Angkutan, transportasi, Batu produk, Cekelanana tangga, Dagang barang, Énergi jeung sumber daya alam, Furnitura, Galvanization, Hoardings advertising, Industri, produksi, Kaléng windowsill, Konstruksi metal, Konstruksi wangunan, Konstruksi wangunan, Konstruksi, real estate, Lambaran metal, Las éléktroda, Las metal, Leaderboard, Logam ferrous, Mesin, alat, Metal bending, Metal jeung logam produk, Metal motong, Metal rolling, Metalworking, Metalworking, Nangtung, Pabrik parabot, Papan, Parabot, Pariwara outdoor, Patri, Processing batu, Rél karéta, Roofing, Sills jandela, Sills jandela outdoor, Stair finish, Stasiun gas, Struktur hateup, Struktur metal wangunan, Struktur prefabricated, Tangga, Tangga metal, Tanghi, Tanghi, Timah, Waduk, Waja, Welders
Kode qr
vCard
Website
Ngaran loka: Politeca - Metalo gaminiai


text:
Teks khutbah (Basa Sunda) Sabda Asa XII IPS
Assalammuallaikum Wr.Wb.
Allhamdullillah wasyukurillah dina dinteun anu tos di ridhai Gusti nu Maha Suci ,arurang sadayana tiasa kempeul di ieu acara ,nu mang rupa tos jadi kawajiban sadayana salaku umat islam di dunia.
Dina kasempetan emas ieu khatib ngawasiat ka jamaah Masjid Abdurrahman Bin Auf khususna ka diri pribadi oge ,Tema dinteun ieu nyaeta “Berpikir Dewasa” , nah berpikir dewasa teh kudu di aplikasikeun dina kahirupan umat muslim sapopoe ,sabab jaman ayeuna mah umur teu jadi jaminan can tangtu umur kolot ge berpikiran dewasa , can tangtu oge budak leutik teu bisa berpikir dewasa, bisa di contoh dina kahirupan ngorana Rassullullah SAW. , dina umurna nu ngora Rassullullah ntos bisa mimpin pasukan perang islam, eta ngacerminkeun bahwa Rassullullah keur ngorana ntos bisa jadi panutan umatna sabab Rassullullah dikaruniakeun ku Gusti Allah berpikiran dewasa sejak dini, pun kitu arurang sadayana kedah ngacontoh Rassullullah anu mangrupan tauladan umat beragama islam di saluruh dunya, dina kahirupan jaman ayeuna tos aya budaya anu kolot pasti berpikiran dewasa salajeung na budak mah encan, padahal eta can tangtu ngajamin sabab ayeuna mah seeur kawula – kawula muda nu ntos ngabuktikan
bahwa maranehanana ntos bisa berpikir dewasa jeung boga prinsip , teu saetik pengusaha – pengusaha muda nu tos maju ngabanggakeun ieu bangsa Indonesia .
Dimana kawula muda ka cap na nyeta masa pubertas tinggi , atawa proses neangan jati diri , dina kaca panon jelema tradisional atawa awam anu teu apal jaman mah , kawula muda ngan bisa nyieun masalah wae , sabab pipikereuna na ge pondok keneh alias can dewasa , padahalmah dina jaman ayeuna mah eta sudut pandang teh tos teu bisa di jadikeun suatu panutan ngalainkeun ngarusak citra kawula muda bangsa sorangan. Malah dina kanyataana mah nu loba nyieun masalah teh nyaeta kolot – kolot bangsa anu sering disebut para wakil rakyat , dina data statistik tos seeur kasus korupsi anu ngarugi keun bangsa sorangan nyaeta bangsa Indonesia, rek kumaha maju ? rek kumaha alus kawula – kawula muda jaman ayeuna ? ari kolotna sorangan can ngacerminkeun tauladan sapertos kahirupan Rassullullah , padahal dina Islam ntos di jelaskeun yen saha eta jalma anu ngagarap harta anu lain hak manehanana jaminana nyaeta naraka di yaumul akhir , ntos kuduna kawula muda hayoh bangkit buktikeun ka bangsa ieu bahwa kawula bangsa Indonesia anu mayoritasna umat muslim ntos kuduna nembongkeun pikiran – pikiran anu bisa dijadikeun tauladan sapertos Rasullullah SAW. , mung kitu kolot- kolot sadaya kudu ngadidik eta anak – anak nameh jadi jelema anu sukses di dunya oge di akhirat , supaya anu salah tiasa nga cermin ka nu bener sabab ari teu aya cermin kahirupan mah dunya ntos porakporanda jiganamah , Rassullullah
dina kahirupanana pinuh ku pelajaran – pelajaran anu tiasa arurang sadayana di pelajari jeung tauladani.
Alhamdullilah , alhamdullillahirobil allamin urang sadayana salaku umat muslim kudu nemongkeun yen umat muslim teh patut jadi tauladan umat laina , mun sakitu khutbah kangget Jumat ieu , Wassallamuallaikum Wr.Wb.


text:
Kaulinan Barudak mangsa kiwari geus rea anu tergeser ku kamajuan zaman jeung kamajuan Teknologi. Zaman baheula barudak biasa Tajong / Maenbal di lapangan kiwari bisa menbal di PS, teu kahujanan teu kakebulan tapi budak jadi kedul. Mangsa kuring keur leutik kaulinan anu biasa dipintonkeun kubarudak nyaeta :
- Boy-boyan (ucing-ucingan / ucing sumput cek urang Bandung mah):
- Eleng-elengan :
- Jajangkungan :
- Maen Pinci :
- Bebeletokan :
- Momobilan tina awi/kulit jeruk :
- Jiglong :
- Pawey Obor :
- Dorji :
- Kasti :
- Tajong :
- Kukudaan tina palapah Cau:
- Damdaman :
- Congklak :
- Bebeslakan (katapel) :
- Tatarucingan :
- Peperangan :
- Dadagangan (anjang-anjangan):
- Tok Lele (ti Linda) :
- Susumpitan (ti Dabon) :
- Adu Karet (ti Dabon) :
- Adu Gambar (ti Dabon) :
- Sosorodotan : biasana dina luhur batu gede (mun balik sok dicarekan da calana jadi soek)
- Ban-banan : make ban motor kurut diputerkeun ku cocolek bari nirukeun sora motor ngeng…ngeng…ngeng…


text:
Pun bapa ge, sanajan teu pati kokomoan teuing, resepeun kana nguseup teh. Babakuna mah ketang kana uras-urus laukna eta mah. Kana miarana. Ti baheula, karesepna ngan kana nyewa atawa ngagade balong. Sanajan asa can kaparengan kaala hasilna ge. Enya, maksud teh bisa ngajual bari kalayan boga bati. Rugi jeung rugi we. Mun teu alatan gemprah paraeh, aya nu maling atawa garing kasaatan. Padahal ari ngabibitan mah tuluy-tuluyan. Malah sok ngorbankeun sagala rupa. Ayeuna ge gawena teh ngan ulukutek we di balong. Kabeneran gaduh balong titinggal pun aki (nu ti pun biang ieu mah), di sisi walungan Cileueur. Mun ditaros obsesina teh ngan hiji: hayang ngabeton balong, cenah.
Tapi da teu nurun ka kuring mah. Teu resep we. Enya kana nguseup. Eta ge ketang teu ari cadu mah. Sakali-kali mah osok oge ula-ilu. Utamana mun dititah ku dunungan. Tuda geus sababaraha kali pareng boga dunungan resep nguseup. Dunungan tea... atuh pikiraneun. Babaturan deuih, sok remen ngarajak. Ongkoh geus jadi kabiasaan di kantor kuring mah mun aya nu meunang promosi atawa mutasi teh sok terus we ditaragih nguseupna. Kabeh daratang. Nya sakali-duakali mah kapaksa we milu. Tamba teu disebut kuper teuing. Da ari eupan jeung jeujeurna na mah tara kudu mawa ti imah ieuh.
Ngan nyaeta meureun ku teu bakat tea, tara we dibere meunang. Sanajan batur-batur haben ngangkat ge ari kuring mah paling copel ngan meunang tilu atawa opat siki. Eta ge nu laleutik. Heran puguh. Enya, sok padahal eupanna sarua, tempat na ge teu beda, da balongna eta-eta keneh. Naha batur meunang ari kuring henteu? Naha ari lauk sok pulah-pilih jelema mun rek ngahakan eupan kitu?
Jigana mah ku tara meunang tea nya tungtungna teu resep weh kana usap-useup teh. Nepi ka ayeuna. Nu matak basa dua minggu kamari aya beja dunungan hayang nguseup di daerah kuring, geuwat neangan alesan supaya teu jadi. Pangpangna bisi manehna kuciwa. Ongkoh barudak sarua deuih euweuh nu tabah kana perkara nguseup teh. Nya kapaksa bobol. Teu apal tempat nu alus, ceuk kuring ka si KTU. Untung manehna ngarti. Karunyaeun deuih, meureun. Bolay weh.
Tapi basa kamari barudak bebeja rek ngaruseup di Cirata mah, kuring rada obah pamadegan. Lain nanaon: teu kuat ku rudet. Rudet ku masalah nu geus sababaraha minggu ieu asa loba pisan daratang. Pikiraneun. Bari jeung can boga waktu jang ngalelerkeunana. Dipikir-pikir tibatan gering mikiran rurubed mending milu jeung barudak. Sugan we rada kabangbrangkeun.
Nya, gancangna carita, jadi weh kuring milu jeung barudak nguseup. Tempatna teu jauh. Ukur dua puluh menitan ti imah mah. Cenah mah ngaranna teh wewengkon Babakan Garut, masih bagean keneh waduk Cirata. Asupna ka kabupaten Cianjur. Jigana nu mimiti muka eta tempat teh urang Garut pangna dingaranan kitu ge.
Sabenerna taun katukang kungsi oge kuring jeung barudak nguseup di Cirata teh. Ngan harita mah niatna lain ngahajakeun nguseup wungkul, tapi piknik bari arisan ibu-ibu. Pedah bosen cenah unggal bulan di kantor bae. Sakali-sakali mah hayang diayakeun di luar. Nya nu dipilih teh Cirata. Salian teu pati jauh, oge bisa sakalian neangan lauk. Tapi lain Cirata nu ieu. Harita mah Cirata Purwakartana. Nu jalanna ka Cikalong. Tah, keur ibu-ibuna arisan bari balakecrakan, bapa-bapana ngaruseup.
Ari ayeuna mah beda. Niatna memang bener-bener rek nguseup. Nu matak nu arindit teh lalaki wungkul. Aya dalapan urang, katambah si Andri bungsuna Mantri. Alusna mah cenah indit teh nyubuh, ngarah jam genep geus bisa tagen di ditu. Ngan kusabab marake jam karet tea, rada kabeurangan. Tabuh satengah salapan karek nepi ka sisi situ. Sanggeus lima menit naek parahu, narepi we ka panguseupan.
Horeng di panguseupan teh geus sadia lima nepi ka genep rakit nu di luhurna dijieun saung-saung. Nya di eta saung nu ngaruseup teh nagenna. Basa kuring jeung barudak daratang, didinya geus nyampak sababaraha urang. Cenah mah aya diantarana nu geus dua poe di dinya. Hanjakal keur sepi, ceuk nu saurang.
Sanggeus milih rakit, nya langsung we nagen di posisi masing-masing. Nyaan tiis geuning. Meunang lauk leutik keur mimiti, tuluy kadituna nyamos. Nepi ka jam sabelas ngan nambahan dua siki deui. Sarua lauk leutik. Pas di gebluskeun kana korang langsung moncor deui. Tuda jaringna garede teuing. Ngalieuk ka batur, teu beda. Kesel, lapar, katambah mimiti karasa panas, direrema ku murak heula timbel. Geus kitu mah, nagen deui. Ari barudak tuluy ngacaprak silih poyokan bari tingirihil saleuseurian.
Nepi ka jam dua ngan nambah deui hiji nila sagede ramo, pleus tilu lauk leutik. Geus weh, kadituna mah euweuh nu noel-noel deui. Kesel nungguan, tuluyna mah ngagoler we luhureun rakit. Sakali-kali ngengklokan barudak nu tingcakakak. Ongkoh kalah tunduh. Jam satengah opat nu parahu nu neang datang. Tapi ceuk barudak engke wae jam lima, panasaran keneh cenah. Heug, ceuk kuring.
Tapi nepi ka jam lima angger wae. Tungtungna mah sapuk naraek. Basa beberes, kakarek engeuh sendal kuring euweuh sabeulah. Jigana ragrag tina rakit. Duka tuluy teuleum duka palid. Walhasil, balik nyeker. Untung Mantri haat mere sedal swalowna. Keun bae abdi mah nyandak sapatu, cenah.
Balik nguseup teu mawa lauk mah asa teu pantes. Ongkoh ki Oter mah diancam ku pamajikanna, mun teu mawa lauk tong balik cenah, tungguan we laut. Tungtungna mareuli dua kilo sewang ka bandar.
Di jalan, barudak nanya: “minggu enjing bade ngiring deui pa?”
Teu ah. Mending ngeblog! He...


text:
- BARAKATAK
24 Sep 2002 - 12:12 am
SANGRAY SUUK SI ALO
Alo kuring asalna mah digawe jadi karyawan diperusahaan, tapi ayeuna mah geus di PHK. Geus genep bulan aya di lembur nganggur.
Bararingung cenah, kana tani teu ahli, buburuh punggal-panggul teu kaduga, usaha kana dagang teu boga modal.
"Diajar dagang leuleutikan bae atuh, lo," cekeng teh mere saran.
"Dagang naon atuh, nya Mang?" cenah.
"Ajaran dagang sangray suuk, enteng garapanana oge."
Tayohna ku Si Alo kahartieun saran ti kuring teh, da katempo terus badami jeung bojona. Ari anakna mah tiluanana oge mani aratoh, ngadenge bapana rek dagang sangray suuk teh, maklum barudak keur meujeuhna resep kana kadaharan jajanan.
Sanged bae Si Alo teh nyiapkeun parabot, keur kaperluan nyangray suuk, katut keur tanggungan keur dagangna.
Poe isukna, isuk keneh Si Alo geus indit dagang, ngajugjug pasar. Nanggung dagangan teu jadi masalah, da puguh barang hampang.
Dagangna di sisi jalan deukeut lawang pasar, jajalaneun anu kawilang rame, jalma anu rek asup ka pasar, oge kaluar ti pasar, nya kitu deui barudak anu rek ka sakola loba anu ngaliwat kadinya. Maklum dagang kakara, nawarkeun oge masih kaku, tapi ari mungkusan mah geus tapis. Geus sajongjonan canukul, kana dagangan mah can aya nu meuli. Suuk meunang mungkusan geus numpuk, bari tambah kesel sangray suuk nu can dibungkus, dikorehan dipilihan any kurang beuneurna, tiap manggih nu kurang beuneur, langsung dipesek terus di huapkeun.
Keur kitu jol Ma Karsih, tukang dagang ngasong, masih batur salembur keneh.
"Aeh, Si Ujang dagang sangray suuk, Ujang tah sasarap, rek surabi rek leupeut jeung gorengan?" ceuk Ma Karsih nawaran.
"Teu acan kekengingan artos Ma," walon Si Alo.
"Geus biasa ujang jeung tukang dagang deui mah, silih tukeuran," ceuk Ma Karsih.
Sanggeus dahar surabi jeung leupeut katut gorengan, kurunyung Mang Engkus tukang bubur kacang, terus silih tukeuran suuk jeung bubur kacang.
Nya kitu deui waktu paamprok jeung Mang Gaos tukang bandros, sarua teu kuartos, barang dagangan bae pagentos-gentos.
Waktu maju kabeurang Si Alo ngarasa lapar, da enya tadi isuk teu kungsi dahar. Ngadeukeutan tukang kupat tahu, pok cacarita, duanana satuju kupat tahu ditukeuran ku sangray suuk. Kalalar aya tukang balon, ras inget poe kamari anak anu pangleutikna ngelak ceurik haying balon ngok-ngek, kabitaeun ku budak tatangga. Ngaharewos ka tukang balon, cenah. Tukeuran bae ku sangray suuk.
Kaayaan pasar geus corengcang, nu ngaliwat geus rentang-rentang, Si Alo ge siap mulang. Ceg kana tanggungan, karasa jadi ngoleang hampang. Sesa sangray suuk anu dina jero blek ngan kari saeutik deui. Datang ka buruan, si bungsu ajrag-ajragan, atoheun bapa datang mawa cocooan nu dipikahayang. Lanceuk-lanceukna kakaratak kana tanggungan, dina jero blek aya keneh sangray suuk, langsung bae didalahar. Pamajikan Si Alo tumanya soal hasil dagangan, Si Alo ngabigeu, pamajikanana langsung bangkenu.
SALAH ALAMAT
Pasosore, bada asar, bulan Pebruari katompernakeun, kuring nganteur pamajikan ka dokter kandungan. Ceuk rarasaan mah asa gasik indit ti imah teh. Samemeh asup waktu sholat ashar, kuring jeung pamajikan geus tatan-tatan. Kartu pasien geus disiapkeun, motor geus dihirupan (dipanaskeun), malah pakean oge geus saged. Nu matak barang ngong nu adan ngabejaan geus wancina solat asar, kuring jeung pamajikan terus bae berjamaah sholat.
Barang tepi kaburuan tempat praktek dokter, kuring rada ngejenghok sabab pasien geus ngagimbung. Salian ti motor malah aya mobil L-300 bak terbuka sagala. Atuh buru-buru pamajikan sina daftar ngarah nomerna henteu gede teuing. Ari praktekna mah acan dimimitian, biasa dokterna telat. Sanggeus daftar sarta meunang nomer pamajikan mah nungguan di jero di rohang tunggu, ari kuring mah ngadon ngawangkong jeung anu sejen anu sarua nganteur pamajikanana, diluar bae bari nungguan motor.
Teu pati lila kadenge suster geus nyebutan pasen saluyu jeung nomer karcisna, tanda praktek geus dimimitian. Meunang tilu pasen kitu lamun teu salah mah. Anu kaopatna suster nyebut Ibu Walpan, cenah. Anu matak kuring jeung anu sejen rada kaget lain pedah eta ngarana siga ngaran lalaki, tapi eta awewe lalaki setengah tawuhan anu ti tatadi caricing dina L-300 bak terbuka tea, teu sirikna luncat ka jero. "Tah giliran Bapa," cenah kitu ngomongna teh.
Ngan teu kungsi lila, anu tadi arasup aya kana genep urangna teh, geus kaluar deui bari ngarereyang hiji lalaki anu geus boga umur malah geus deukeut ka aki-aki sigana mah. Maranehna maruru deui kana mobil tea. Diantara maranehna kaciri siga anu silih salahkeun.
Panasaran kuring nanya ka salah saurang diantara maranehna.
"Ku naon teu cios, Bu?"
"Lepat dokter, Jang."
"Ari kitu saha anu bade dipariosna?"
"Itu pun bapa, kedahna mah saur suster teh ka dokter spesialis dalam."
Kuring jeung anu sejen ukur seuri mesem. Deudeuh teuing ti kampung meureun maranehna teh. Nyaah ka kolot tapi kurang asak tatanya. Jadi waeh... aki-aki dibawa ka dokter kandungan.
Sumber: Mangle No.1865/6-12 Juni 2002


text:
Ceuk Hayam
"Ketok ket... ket ketok... yeuh kuring mawa duit sagepok, bati dilolowok, ku duda koplok...naha geuning kalahka colohok ?"
"Lain colohok tapi eta anderok aceuk, pahili sareng kolor duda koplok!"
"Baruk...kakara sidik geuning, ambuing ambuing pasti duda koplok make anderok kuring, heuheuy...rusuh tuh da, keur mah poek aya razia deuih !" ceuk hayam bikang balaham belehem eraeun. Hayam bikang keketok ngabejaan baturna:
"Ketok..ket..ket..ketok...hariwang kuring mah..hariwang !"
"Hariwang ku naon ari aceuk?"
"Ieu budak mun geus gede bisi nanyakeun bapana !"
"Har..ari aceuk ari siburintik lain bapana kitu ?"
"Teuing atuh da, rupa budak teh geuning nyeples pisan siborontok."


text:
Jumat, 29 April 2016
PENGUMUMAN PENCAIRAN BOS TAHAP 2 LPJ PERTANGGAL 11 APRIL 2016
6 komentar:
naha nu abi t ka lebet nya?BalasHapus
Padahal ngintun email nu kirang na teh kaping 7 april..
Sami nu abdi oge teu lebet pdhl ngintun lpj sareng usulan tos ti kaping 7 april.BalasHapus
Sami nu abdi oge teu lebet pdhl ngintun lpj sareng usulan tos ti kaping 7 april.BalasHapus
Ass...punten anu di emailkn mung BOS K-9 hungkul? emailna masih nu kamri sanes? nhnBalasHapus
kan diluhur ge diserat per kaping 11BalasHapus
Lpj tahap ke 2 kapan nya...BalasHapus


text:
Marty Natalegawa
Dr. Raden Marty Muliana Natalegawa, M.Phil, B.Sc (gumelar di Bandung, Jawa Kulon, 22 Maret 1963; umur 53 taun) nyaéta Duta Indonesia pikeun PBB saprak 5 Séptember 2007.[rujukan?] Manéhna kungsi jadi juru wicara Departemen Luar Nagri Républik Indonésia.[rujukan?] Saméméh meunang pancén minangka Duta di PBB, manéhna téh jadi Duta Indonesia pikeun Inggris saprak 11 Nopémber 2005 nepi ka 5 Séptember 2007.[rujukan?] Marty téh saurang anu boga pangalaman dina dunya diplomasi internasional.[rujukan?]
Dina bulan Nopémber 2007, Marty meunang kapercayaan penting minangka Présidén Déwan Keamaan PBB.[rujukan?]
Marty nyaéta lulusan Australian National University dina taun 1993 kalayan gelar doktor.[rujukan?] Saméméhna, manéhna kungsi nimba élmu di London School of Economics, Universitas Cambridge, Inggris.[rujukan?] Sanggeus ngahontal strata dua di Inggris, manéhna ngamimitian digawé di Departemen Luar Nagari dina taun 1986.[rujukan?]
Manéhna ogé kungsi nyekel kalungguhan minangka kapala delegasi nagara pikeun sajumlah konferénsi internasional, interaliansi jeung Perserikatan Bangsa-bangsa (PBB), Gerakan Non-blok, konferénsi organisasi Islam, sarta ASEAN. Manéhna ogé kungsi jadi delegasi Indonésia pikeun Déwan Kaamanan PBB sarta dialog trilateral di Timor Timur sarta Diréktur Jéndral ASEAN (2003-05).[rujukan?]
Manehna kapilih jeng ditunjuk ku Presiden Susilo Bambang Yudhoyono jadi Menteri Luar Negeri dina Kabinet Indonesia Bersatu kadua, ngagantu pajabat sateuacanna Hassan Wirajuda.[rujukan?]
Ti pernikahanana jeung Sranya Bamrungphong, manéhna meunangkeun tilu urang anak, nyaéta Annisa, Anantha jeung Andreyka.[rujukan?]


text:
Neutron
Neutron atawa nyaéta partikel subatomik anu henteu boga muatan (nétral) sarta ngabogaan massa 940 Mev/c² (1.6749 × 10-27 kg, saeutik leuwih beurat ti proton. Puteranana nyaéta ½.
Inti atom ti kalolobaan atom (kabéh kajaba isotop Hidrogén anu pangilaharna, anu diwangun ku hiji proton) diwangun ku proton jeung neutron.
Di luar inti atom, neutron henteu stabil sarta ngabogaan umur tengah tuwuh kira-kira 10 menit, paburincay (luruh) kalawan mancarkeun éléktron jeung antineutrino pikeun jadi proton. Padika paluruhan anu sarua (paluruhan beta) lumangsung dina sawatara inti atom. Partikel-partikel dina inti atom biasana nyaéta neutron jeung proton. Hiji neutron digolongkeun salaku baryon sarta diwangun ku dua quark handap sarta hiji quark luhur.
Béda utama neutron jeung partikel subatomik lainna nyaéta maranéhanana henteu boga muatan. Sipat neutron ieu ngajadikeun neutron kawénéhan ti pandeuri dina hiji réaksi nuklir, sarta kacida nembus, ngajadikeun inyana hésé diimeutan sacara langsung.


text:
Pupuh
mangrupa salah sahiji kasenian di daerah Suku Sunda nu kasenianna make seni
suara atawa lagu tea.Pupuh kawilang hese ku sabab nada jeung ritme na
cukup hese tapi eta jadi gampang lamun urang daek diajar ngeunaan pupuh. Naon anu di maksud pupuh ? Pupuh teh nyaeta
sapertos puisi lisan tradisional nu make basa Sunda nu tujuana atawa eusi
pupuh teh mangrupa nasehat nu di tepi keun liwat lagu. Jadi nyayi keun pupuh
mah teu sakedar nyayi bae tapi nyayi na make rasa jeung kedah ngerti kana maksud
eusi lagu na, eta tujuan na supados urang lewih ngahayati kana lagu na. Pupuh teh aya 17. Di Jawa oge aya nu namina kasenian pupuh teh ngan biasa na sok di sebat macapat.
Pupuh teh kauger ku guru wilangan jeung guru lagu. Guru wilangan nyaeta patokan
jumlah padalisan dina unggal pada, sarta lobana engang dina unggal padalisan.
Sedengkeun nu di maksud guru lagu nyaeta patokan sora vokal dina tungtung
unggal padalisan atawa dang ding dung na sora vokal dina engang panungtung.
Conto
pupuh jeung aturana:
ASMARANDANA
Aya nu lumpuh musapir
Bari sila sisi jalan
Kadupak ku anu lolong
Anu ekeur balang siar
Neangan sandang pangan
Anu lolong gebut labuh
Nu kadupak katindihan
Pupuh
di luhur gaduh tujuh padalisan (jajar)
·
Padalisan
ka hiji ngagaduhan guru lagu na 8 hartos na engangna guru wilangan na nyaeta( i
) hartos na sora tungtung anu huruf
vokal.
·
Padalisan
ka dua ngagaduhan guru lagu na 8 hartos na engangna guru wilangan na nyaeta( a
) hartos na sora tungtung anu huruf
vokal.
·
Padalisan
ka tilu ngagaduhan guru lagu na 8 hartos na engangna guru wilangan na nyaeta( o
) hartos na sora tungtung anu huruf
vokal.
·
Padalisan
ka opat ngagaduhan guru lagu na 8 hartos na engangna guru wilangan na nyaeta( a
) hartos na sora tungtung anu huruf vokal.
·
Padalisan
ka lima ngagaduhan guru lagu na 7 hartos na engangna guru wilangan na nyaeta( a
) hartos na sora tungtung anu huruf
vokal.
·
Padalisan
ka genep ngagaduhan guru lagu na 8 hartos na engangna guru wilangan na nyaeta(
u ) hartos na sora tungtung anu huruf
vokal.
·
Padalisan
ka opat ngagaduhan guru lagu na 8 hartos na engangna guru wilangan na nyaeta( a
) hartos na sora tungtung anu huruf
vokal.
Di handap ieu rupa-rupa pupuh nu 17 nyaeta:
1. Asmarandana:
Unggal pada di wangun kutujuh padalisan.
2. Balakbak: Unggal pada di wangun kutilu padalisan.
3. Dangdanggula: Unggal pada di wangun ku sapuluh padalisan.
4. Jurudemung: Unggal pada di wangun ku lima padalisan.
5. Durma: Unggal pada di wangun ku tujuh padalisan.
6. Gambuh: Unggal pada di wangun kulima padalisan.
7. Gurisa: Unggal pada di wangun kudalapan padalisan.
8. Kinanti: Unggal pada di wangun kugenep padalisan.
9. Ladrang: Unggal pada diwangun ku opat padalisan.
10. Lambang: Unggal pada di wangun kuopat padalisan.
11. Magatru: Unggal pada di wangun ku lima padalisan.
12. Maskumambang: Unggal pada di wangun ku opat padalisan.
13. Mijil:
Unggal pada di wangun ku genep padalisan.
14. Pangkur: Unggal pada di wangun kutujuh padalisan.
15. Pucung: Unggal pada di wangun ku opat padalisan.
16. Sinom: Unggal pada diwangun ku salapan padalisan.
17. Wirangrong: Unggal pada di wangun ku genep padalisan.
Conto lirik pupuh :
PUCUNG
Hayu batur, urang di ajar sing suhud
Ulah lalawora
Bisi engke henteu naek
Batur seuri urang sume gruk nalangsa
BALAKBAK
Aya warung sisi jalan rame pisan citameng
Awewena luwas lewis geulis pisan ngagoreng
Lalaki na lalaki na los kapipir nyo’o monyet
nyangereng
MASKUMAMBANG
Itu kusir bangun ambek-ambek teuing
Turun tina delman
kuda di pecutan tarik
Teu aya pisan ras-rasan
DANGDANGGULA
Lambang RI jero ngandung harti
Lamun bener di amalkeunnana
Persatuan tangtu tembong
Teu cukup ku di sebut
Atawa na apal na biwir
Bhineka tunggal ika
Maksudna gumulung
Kabeh seler-seler bangsa
beda-beda tatapi asal sagetih
Beda tapi saasal
SINOM
Harta pada nareangan
Harti pada nyararungsi
Sabab dua nana guna
Harti bisa mere bukti
Harta pon kitu deui
Bisa ngabul nu di maksud
Nedunan sakahayang
Tapi harta gampang leungit
Mungguh harti mangpaat dunya akherat